amanoisuno/poetBack huggingface dataset:
讀白詩效其體  其一 方岳 
我貧良亦囏，未老生白鬚。策名奉常第，年已三十餘。半生苦無幾，寧不欲疾驅。山麋野而僻，所至皆崎嶇。一登督視府，兩駕太守車。意見有不合，索去不待炊。所以二十載，同一優侏儒。豈如雲水身，自適瓜芋區。夕吾酒一瓢，朝吾飯一盂。貧賤與富貴，本自無羞殊。寄語劉伯龍，毋煩鬼揶揄。
讀白詩效其體  其二 方岳 
人生有窮達，不係才不才。造物所付與，聖賢不能回。君看孔孟氏，遇世何如哉。豈其有不如，王驩與桓魋。以茲自忖度，所遭已踰涯。前瞻固不反，後顧又可咍。同時第進士，或未離蒿萊。歸來亦云幸，瀟散月下盃。山池芰荷過，野岸芙蓉開。幅巾一筇竹，適可眠秋厓。
讀白詩效其體  其三 方岳 
左耳聽比鄰，哀哀哭其夫。家破肉未寒，欲與死者俱。右耳聽嫠婦，呱呱哀其雛。夫亡僅一女，不自禁毒痡。攬衣夜向晨，鐃鼓何喧呼。誰何過喪車，送骨荒山隅。中年自多感，人世何所娛。聞見又如此，坐歎歲月徂。明朝計安出，痛飲真良圖。
徐仁伯侍郎挽詩 方岳 
諸老遺書在，情親獨考亭。學卑時俗陋，文起衆人醒。壯筆扛周鼎，危言聳漢庭。羣公俱避易，吾道未凋零。綸綍泥封璽，蓬萊月鎖廳。冰霜寒挺操，霄漢倦梳翎。有碣留南劍，無心徙北溟。一襟梅野雪，半世草堂星。晚對螭坳墨，親探虎穴猩。豹關傳曉蹕，蟄戶動春霆。彼相隳人紀，臣言準老經。綱常通宇宙，機阱駭朝廷。躔宿驚霄隕，乾坤爲晝冥。囊封爭論切，詔敕費丁寧。憤極空流涕，時平竟失刑。憶曾歌楚些，忍復弔湘靈。光蝕星奎壁，冤沈古鼎鉶。茫茫千載恨，不盡月巖青。
寄題朱塘晦翁亭 方岳 
吾州斷雲邊，山水則大好。不知幾何年，有一晦翁老。去爲考亭人，草樹日枯槁。兒時所釣遊，豈不槩懷抱。歸來乎令威，杖屨費幽討。寒綠翁家塘，昨夢幾傾倒。田田君子花，籍籍書带草。誰其月三間，聊以寄吾浩。翁今爲飛仙，落葉紛不掃。滕侯所書紳，歲月略可考。諸郎表章之，三峯倚晴昊。藐予抱遺書，生世恨不早。至今章句間，兀兀首空皓。緬懷草堂雲，春風動芹藻。
簡劉尉 方岳 
秋風昨夜起，碧宙已澄穆。肯乘鷄栖車，遠過蝸殻屋。縱無二頃秫，亦有兩窗竹。喜逢諫議面，未負將軍腹。燈寒一夜話，夢破十年讀。貧味故自佳，柔蔬雨中綠。
藝蘭 方岳 
猗蘭杳幽茂，深林自吹香。何必九畹滋，一枝有餘芳。春鉏斸寒煙，渺渺懷江湘。靈均㤯未死，憔悴歌滄浪。
夏日珠溪賦八音體  其一 方岳 
金篩薜蘿月，玉戛琅玕風。石根一睡美，幽尚誰與同。絲棼俗士懷，顛倒崔烈銅。竹筇肯俱來，獨予兩詩窮。匏瓠亦纏藤，永日閉梵宮。土花侵道碧，晚翠初空濛。革華共徘徊，愛此山叢叢。木犀約重遊，小待香玲瓏。
夏日珠溪賦八音體  其二 方岳 
金谷已塵土，珠履如飈風。石崇與平原，癡處正爾同。絲毫挂世網，空錮南山銅。竹窗理殘書，久已不諱窮。匏樽吾秋人，許訪青蓮宮。土甘蔬亦香，小摘空濛濛。革革有鳴禽，留我幽花叢。木屑落飛談，煙霏晚葱瓏。
與胡子安眺雲林 方岳 
共搜括中奇，邂逅瘦筇兩。溪甘茶自香，雪盡梅更爽。硯寒了佳娛，林迥答幽響。日暮僧不歸，山雲自來往。
懶庵 方岳 
坐兀忘晝長，睡熟苦夜短。一衲六十年，肘見不渠管。華鯨撼林樾，飯香雲子盌。欠伸起卧堂，云何師不懶。
夜夢至何許巖壑深窈石上苔痕隠起如小篆有僧謂予曰楊誠齋范石湖題也明日續洪舜俞登玲瓏詩有幾人記曾來老苔蝕琱鎪之句恍然如夢因次韻記之 方岳 
大楊風日春，小范林壑秋。去予幾何年，各已如雲浮。誰歌黄金縷，共醉白玉舟。夢中到蓬萊，名字留巖幽。寧知地下郎，草記天上樓。老石翠嵐濕，古篆蒼蘚稠。摩挲踞虎兕，鬰屈蟠蛟虬。想當得意時，落筆不自休。江山有二老，文字照九州。神物儼護持，剝蝕吾奚憂。是間定何許，玲瓏窈相綢。雲根與僧憇，雪罅如神鎪。欲呼古時月，爲洗今人愁。夢耶其非歟，起坐搔白頭。
題陳叔茂二亭 觀瀾 方岳 
噴騰浙江潮，奔放呂梁水。人情駭奇觀，所見濤浪耳。見浪不見瀾，滔滔者皆是。天晴風日佳，試叩二三子。
題陳叔茂二亭 弄月 方岳 
月從東峯來，豈但千里共。四天本無壁，誰不得受用。而彼山中人，塞向以自擁。徑煩子陳子，普請作清供。
雙頭蘭 方岳 
夷齊首陽餓，宇宙難弟兄。同心倚雪厓，世外一羽輕。紫莖孕雙茁，豈有兒女情。賢哉二丈夫，萬古離騷情。
次韻酬季兄  其一 方岳 
客夢落江外，時情付杯中。願言烽火低，不到甘泉宮。吾道易荆棘，此身久萍蓬。鶴眠伴官屋，猶有林下風。吹燈讀離騷，佳處時一逢。
次韻酬季兄  其二 方岳  长江
嗟哉蠹書魚，生死文字中。向來阿房賦，誰奏明光宮。長江一帆雨，半世雙鬢蓬。酒邊得吾子，擘蟹談秋風。江南有茅廬，山色相迎逢。
與同幕集南樓再用韻 方岳 
飛蓋臨邊城，敵在吾目中。古今一俯仰，衰草迷隋宮。書生故倦遊，龐眉感秋蓬。安得雙飛鴻，跨此萬里風。下視渺塵土，毋與俗士逢。
又次韻 方岳 
月寒弄清琴，石齒鳴澗水。寥寥古音在，難入箏笛耳。鍾期渺秋江，停手子姑已。齊竽雜秦缶，乃傾市門倚。歸從柴桑人，醉漉春甕蟻。
次韻酬章教授 方岳 
江山渺愁予，歲月如羽疾。適烹雨前茶，已擘霜後橘。夜窗秋氣悲，栩栩夢圭蓽。荒唐失飯牛，迂闊坐捫蝨。書生夫何愚，因子請具述。端平元二間，舊學賫良弼。聘賢驛流庚，馭吏魚去乙。人言萬化新，太平適今日。起與鉏耒辭，欲補萬分一。寧知事大謬，青衫乃吾桎。五月謁吏銓，禁營干宥密。六月道南徐，宵掠無寧室。七月絕濤江，秦渺亂師律。戍樓角聲哀，夕烽酣戰卒。兵精晝經天，肉食者遑恤。臨風一長嘆，歸計吾已必。胡爲癡兒事，屢奏齊王瑟。願言猛士心，化作班侯筆。
次韻舒尉 方岳 
故山渺寒江，抱此明月睡。煙簑失春鋤，萬事同一喟。可人期不來，乃獨以詩至。持觴聘梅花，我醉花亦醉。
再用韻酬朱制幹憶梅 方岳 
風挾柳花狂，晴酣海棠睡。玉人山之阿，爲爾增歎喟。春妍老欲僊，敢不一告至。惜哉桃李場，獨醒紛衆醉。
三用韻酬行甫平山之約 方岳 
我家江南村，煙雨對山睡。與山幾何別，塵土發深喟。歐陽有佳踐，花驄一鞭至。亟報江南雲，共此故人醉。
四用韻 方岳 
花愁牽勝遊，禽哢破佳睡。點爾春何如，妙在夫子喟。宇宙一瑟間，誰知道之至。而彼章句儒，心爲六經醉。
五用韻 方岳 
能官不如歸，能詩不如睡。春風遽如許，對酒每三喟。駕言平山遊，歲月驚屢至。豈不賢於人，逐逐利名醉。
次韻楊先輩古調  其一 方岳 
陌上有蕩子，金鞍飛華韉。閨中有思婦，玉指調悲絃。當時兩相得，誤作容易看。那知新婚別，負此如花顔。妾身如秋葉，君意如春煙。恨妾不恨君，勸君長加餐。于飛者雙燕，人獨胡不然。悲哉結交行，難語之時賢。
次韻楊先輩古調  其二 方岳 
南山有於菟，雪齒雙銅睛。霧深忽軒鬐，孤嘯開青冥。槲林歲月老，猶以文炳名。胡爲食牛志，無復當時英。吾聞楊儀之，筆落風雨驚。乃今已老矣，囊錦携一兵。平時號詩將，窮處圍愁城。何當胾西崑，與爾樽南溟。高談動星斗，萬物皆欣榮。秋風吾亦歸，空山多月明。
次韻范侍郎寄趙校正 方岳 
嗚呼小雅廢，邊角摇軍聲。采芹舊青衿，亦須事力征。朱轓挾武將，白眼輕儒生。區區衆濁間，嗟子難爲清。向來意何如，豈惟以文鳴。乃今事大謬，老氣猶崢嶸。論事抉石猊，摛辭吸川鯨。久抱一束書，空山卧月明。竊憂蠢詖胡，鱗介腥神京。幸存三寸舌，寧守二尺檠。有愚欲獻璞，無意望報瓊。云何山陰興，莫寫塞下情。竹牀撼夜柝，茅屋荒秋城。回首閶闔門，何啻九萬程。願言大白低，滁山足春耕。堂皇坐醉翁，開閤延羣英。
題王尉半竹 方岳 
吾始過西齋，破於玉川屋。中有山澤癯，雪燈共夜讀。秋聲入雨聽，手携牆下竹。携鋤斸荒苔，寧甘食無肉。今春初行鞭，稍覺風月肅。既成爲詩喜，破奉起新築。舊聞君家猷，興寄尚幽獨。一日無此君，亦自憎面目。君其幾代孫，秀色若可掬。萬事不挂口，翛然對寒玉。城中寸金地，官舍迫林麓。曾微百肘寬，難雜以花木。尚遺一半何，留之與雲宿。
蟄室 方岳 
室中度以几，其脩去尋一。廣長尺而贏，崇爲咫者七。牖一以爲明，墐三以爲密。不供並橫肱，所貴劣容膝。蠖屈忘春霆，龜穹美朝日。玄冥方用事，萬木僵欲凓。窮陰易中人，戒子謹無出。於時則然耳，天者儻可必。相爾室外寒，磚爐坐捫蝨。
鄭僉判取蘇黄門圖史園囿文章鼓吹之語爲韻見貽輒復賡載  其一 方岳 
挂冠與結綬，孰者爲良圖。忍貧殊亦難，乃有山水娛。一官落世網，耳目皆非吾。以此裁量之，回也終不愚。茅屋八九間，左右瓜芋區。旋篘薄薄酒，美如步兵厨。醉中天地寬，渺視騶侏儒。六合日清曠，吾道寧榛蕪。何幸𤱶畝間，身親見唐虞。不學張季鷹，秋風但蓴鱸。
鄭僉判取蘇黄門圖史園囿文章鼓吹之語爲韻見貽輒復賡載  其二 方岳 
骯髒自山林，伊優自朝市。是耶其非歟，一笑付圖史。紛華勿與戰，深溝閉堅壘。歲月曾幾何，折北俱披靡。問君胡能然，待以不爭耳。北山有微行，聊足屣吾履。未莎者維菊，未棘者維杞。擷之復湘之，寒綠冰人齒。秋聲在樹間，餉我一睡美。誰其驚周公，山鳥亦逝矣。
鄭僉判取蘇黄門圖史園囿文章鼓吹之語爲韻見貽輒復賡載  其三 方岳 
澡身乎書圃，晞髮於禮園。靜中觀我生，父乾而母坤。寧不自愛重，日夕聲利昏。前脩亦人耳，而我何沄沄。飄流衆濁間，我者能幾存。人言千丈清，不如一寸渾。吾方洗吾耳，爾舌寧可捫。人情習華競，何啻於乞墦。此固吾不能，歸袖風翻翻。寘矣勿復道，荷鉏過前村。
鄭僉判取蘇黄門圖史園囿文章鼓吹之語爲韻見貽輒復賡載  其四 方岳 
我觀衆草樹，等是氣所囿。蓬茅一何荒，桃李一何秀。榮悴固不齊，受命了無繆。所以山中人，翩然拂歸袖。丁寧語泉石，此誤不可又。開簾受微颸，排闥入孤岫。是身如虛空，一室寬宇宙。夫何不訾省，與世爭决驟。天分有固然，吾力豈其究。
鄭僉判取蘇黄門圖史園囿文章鼓吹之語爲韻見貽輒復賡載  其五 方岳 
往年鄭子真，口語挂吏文。寧知世間事，變化紛如雲。有司出納吝，但守吾見聞。參互漏一錢，怒氣欲嚼齦。鞭笞敢誰何，竟取衆犬狺。大官飽谿壑，此特其毫分。奮髯一軒渠，要亦何足云。人言老先生，膏以明自焚。歸來北窗底，寸田得鉏耘。諸公直汲黯，羔鴈當成羣。乃肯巾柴車，林壑伴野麇。相從亦何樂，頼有中書君。
鄭僉判取蘇黄門圖史園囿文章鼓吹之語爲韻見貽輒復賡載  其六 方岳 
我本耕田夫，老矣紆郡章。頭童齒欲豁，顧視俱茫茫。胸中了無有，寧敢高頡頏。牧民如牧羊，惟恐隳官常。秋田失一飽，我食不下吭。寧知事大繆，以肉齒步光。每遭官長駡，剛腸怒生芒。歸來幾何時，有過牆下桑。西風一葉脫，野草忽已黄。君行不可挽，吾意不可忘。
鄭僉判取蘇黄門圖史園囿文章鼓吹之語爲韻見貽輒復賡載  其七 方岳 
吾仕竟三黜，吾氣竭再鼓。百年會有極，等作一抔土。寧當友魚蝦，勿謂怒豺虎。靜中試遐觀，一一皆自取。但恨齒髮衰，無力供保伍。結茅得幽深，杉竹自成塢。食貧秋田少，酒不供小戶。醒眼對佳山，日夕迭賓主。有談及世故，使我舌屢吐。常恐天地間，愧仰而怍俯。所以猿鶴居，不嫌蓬藋拄。可惜秋風至，送君又南浦。
鄭僉判取蘇黄門圖史園囿文章鼓吹之語爲韻見貽輒復賡載  其八 方岳 
他山有高梧，摵摵入凉吹。物情競趨新，不覺失故翠。吾生夫何如，坐爲有身累。青山久蹉跎，白髮竟顦顇。平生老瓦盆，笑我識丁字。爲言已衰遲，有口不如醉。醉中當自知，生世略如寄。何爲爭市朝，以死博一愧。一杯爲引滿，遂及二三四。頹然乎林間，客去吾欲寐。
雜興  其一 方岳 
百年一瞬息，萬事皆塵埃。所以身後名，不如掌中杯。山園足花草，雨露相先開。獨有下松，春風不曾來。青林曉霜重，百卉顔如灰。蒼然五大夫，鬰鬰何佳哉。佳花費事治，十無二三本。惡草時埽除，已復相苯䔿。試嘗問園丁，否泰乃爾反。渠方倚鋤笑，謂我見事晚。老天亦何心，生化日衮衮。
雜興  其二 方岳 
梁武欲爲佛，秦皇欲爲仙。萬乘猶不足，要與天齊年。人生幾兩屐，過眼如風煙。此心苦無已，憂患長烹煎。不見客斯逐，力詆爭秦權。寧知咸陽市，父子更相憐。
去郡三思  其一 方岳 
我思种明逸，與帝自賓友。歸眠青山雲，未醒紫宸酒。誰何敢譏彈，乃有此健守。天心本無私，以一調衆口。徙之嵩山陽，寧勿爲法受。夫何狐兔羣，能振霹靂手。此事關綱常，吾身竟何有。
去郡三思  其二 方岳 
我思老任棠，規我一本薤。薤本猶可鉏，而况此稊稗。拔之血人指，咄咄吁可怪。吾斯以爲常，未敢以爲戒。
去郡三思  其三 方岳 
我思渤海龔，一語鉏獷俗。竟令隴畝間，刀劍化牛犢。樵民亦人耳，乃不受約束。時時弄梃刃，誰肯繼往躅。歸來乎山中，無靦爾面目。
感春 方岳 
春風來無邊，草木含華滋。道旁有枯荄，昨夜方葳蕤。陽和本根在，芽甲生光輝。造化亦何心，榮悴各有時。
和放翁社日四首 社日雨 方岳 
今茲淫春霖，曾不避甲子。荷鉏做秧田，寧欠三寸水。社戊占豐登，不以此故已。徑起觳觫公，鳴簑共于耜。
和放翁社日四首 社鼓 方岳 
鼕鼕枌榆社，坎坎桑竹野。初非有均度，意欲薄豳雅。侯家按新聲，視此寧勿赭。且從羣兒嬉，吾耒已可把。
和放翁社日四首 社酒 方岳 
春風潑醅甕，夜雨鳴糟牀。相呼薦蠲潔，洗盞方敢嘗。不辭酩酊紅，所願䆉稏黄。家家飯牛肥，歲歲浮蛆香。
和放翁社日四首 社牲 方岳 
年登斂牲錢，日吉視牢筴。烹庖香滿村，未覺膰脤窄。餕餘裹青蒻，籬落笑言啞。咄哉陳孺子，乃有天下責。
溪行  其一 方岳 
春風何時來，柳色已如此。山中不知年，或告以于耜。鳴簑起飯牛，青青渺煙水。獨有頭上霜，春風不吾以。
溪行  其二 方岳 
煙埋草堂路，雨暗梅花村。起尋南溪翁，隔此一水渾。獨酌固自佳，業已携山尊。我醉即翁醉，何必親與言。
溪行  其三 方岳 
宇宙一傳舍，日月雙車輪。人於萬古中，何翅肘屈伸。顔跖有不同，同作松下塵。吾年已如此，幾見花柳新。
溪行  其四 方岳 
萬彙之散殊，各具一太極。人言造化工，生物不可測。寧知有自性，無所用爾力。試嘗問春風，春風誰能識。
溪行  其五 方岳 
冬雪不到地，春雪方連天。山園亦珊瑚，暄暖亦已妍。舒舒者丹荑，忽作凍蝟拳。寒燠固不齊，勿與時爭先。
次韻洪尉  其一 方岳 
書生一何愚，出與世紛敵。眇哉朱兩轓，强名二千石。於世竟無補，苒苒老已逼。歸尋紫陽人，獨速釣寒碧。
次韻洪尉  其二 方岳 
平生坐狷狹，無與同襟期。寧論馬得喪，但問蛙公私。其初或取憎，其究還見思。不思亦何傷，此癖終難移。
次韻洪尉  其三 方岳 
此郡如敗弓，一弛不可張。吾曹如庸醫，了未分陰陽。幸哉歲小稔，意中猶差强。與民同一飽，䆉稏秋風黄。
次韻洪尉  其四 方岳 
孰使邦人士，不聞夷惠風。带刀與佩犢，剸刃嘻笑中。守雖老無能，此心與天通。豈敢不自省，刈人以爲功。
次韻洪尉  其五 方岳 
氣當以志帥，心豈爲形役。未知政奚先，亦各職其職。相期邊幅捐，安用竿牘飭。勉旃正吾鵠，其中非爾力。
送俞尉 方岳 
空山十日雨，茅屋無炊煙。吾饑尚可忍，夜讀聲琅然。荒寒數家聚，生理尤堪憐。頻年歲不入，枯草生秋田。春深麥猶穉，米斗直萬錢。悲哉幾斛愁，博此半釜𩜾。前村老翁姥，語笑何由緣。問知好官人，發廩不我朘。常時有司吝，寧肯圭撮捐。官來剖私量，不受吏舞權。中流一壺濟，空復寬眼前。高軒忽予過，剪韭相留連。九華元老蒼，歸袖何翩翩。官無高與卑，爲政要可傳。使我一念存，所至民瘼痊。常平吾故人，問俗惟初搴。爲言民戚休，毋或諉老天。吾方屏田廬，不敢馳書箋。併聲絕宣城，倘寄晴雲篇。
山中作人名詩 方岳 
負郭太幽深，結茅容易得。雖無桃李園，石老松柏直。山北雨后蒼，山南霽雲白。荷鋤課諸兒，陸續蔬甲拆。
九日新種梅花開 方岳 
木葉綠未脫，菊叢黄始華。泛萸幾何日，尚覺陶巾斜。寒梅殊不情，矜秋吐奇葩。霜鬚半含蕾，春{艹拱}新茁芽。記初手鋤月，垂楊已藏鴉。了無盤錯根，但有枯槎牙。真同棄之耳，生意詎可涯。歲行不能半，孤秀則汝嘉。眷言抱幽獨，乃亦紛競耶。妨處在歲寒，奚取俗眼夸。盍守虬龍姿，毋汙蜂蝶譁。雪霜政凌厲，春自不我遐。
次韻蕭同年古意  其一 方岳 
春臯有耕夫，扣角卧林麓。朝饑不能忍，肯受世熏沐。脫身從牛衣，入耳皆狗曲。何如一蓑寒，風雨立於獨。人言骨相屯，自信亦良篤。空山多白雲，萬此寧有足。幽然閨中秀，不如倚市門。彼美林下風，不如刺繡文。冰懷獨耿耿，寧入俗眼觀。歲月不我留，老蒼眉宇間。舉世無與娛，逝言從綺園。一歌一歎息，寘此忽復論。
次韻蕭同年古意  其二 方岳 
猗猗者芳蘭，翳翳彼幽麓。不煩漢陰人，抱甕相灌沐。春風自桃李，急管亂繁曲。紛紛衆醉間，美此一醒獨。造化本何心，亦因材以篤。所以古之人，身外無不足。客有古琴瑟，得之自龍門。於今幾何代，庚庚裂奇紋。携持過齊王，自意當駭觀。何如適獻笑，棄置笙竽間。時世我不遭，歸其老丘園。鍾期今安之，誰與俗士論。
用簡齋建除體韻 方岳 
建旗凜大將，負弩紛前驅。除此兩不能，鋤荷則有餘。滿畦老菘韭，貧猶未饑虛。平生錯料事，不到齊王竽。定無相携人，歲晚誰與娛。執杯手欲龜，風雪侵貂褕。破顔劃孤嘯，鬰屈終不舒。危坐發深省，寧若巾柴車。成敗未可知，蕪我瓜芋區。收身黄觳觫，心迹何裕如。開口不言錢，未害書生迂。閉戶聊課詩，政與俗士疎。
田制 方岳 
井田變阡陌，萬世以罪秦。商君信苛刻，不過民自民。漢名反秦火，當與三代鄰。今年田欲方，明年田欲均。寧知古井田，不爲賦稅湮。百畝官所予，無甚富與貧。所爲經界者，要使風俗淳。豈爲橫江網，竭不遺一鱗。乃知三代時，官與民爲春。秦民自生生，官不與笑顰。孰云漢田制，顧不如秦仁。秦姑寘勿問，漢已掎摭狺。誰其起鄒叟，重與畢戰陳。
夜聞雨用誠齋新凉韻 方岳 
歲事不可常，吾生復餘幾。立秋五十日，殊未凉風至。山田欲生煙，旱氣亦可已。摵摵聲入桐，中夜攬衣起。未議填饑腸，且與洗渴髓。霢霂倘優渥，安用雷電駛。相傳水晶宮，法施政如此。焦枯寬一分，熱惱清十倍。稽首不昧香，我意則佛意。問雨從何來，君其無罪歲。
汪運幹容安齋 方岳 
筆峰插天碧，其下可以廬。誰與半間雲，共此一束書。君看柴桑人，自愛松菊居。北窗天地寬，不受世卷舒。脫巾漉老瓦，高枕眠華胥。日月雙車轂，乾坤一蘧蒢。是身亦安用，吾膝猶自如。煙波健跨犢，蘚石寒緡漁。農人告春暮，山月隨歸鋤。尚堪抱文度，談詩到黄初。謹毋屈聲利，望塵拜軒車。
避暑冷泉 方岳 
火雲散鱗甲，萬瓦如炊燖。東華車馬塵，褦襶不自禁。誰能半日閒，脫身此窺臨。百錢買漁篷，橫截南北岑。追隨二三子，未害山水淫。邂逅十八公，俱作笙鶴吟。頗聞彼上人，振鬣萬馬瘖。試詩沒字碑，往聽無絃琴。空堂無枯秀，契我回向心。清凉一味禪，揮玉開煩襟。笑指亭下泉，杉竹涵幽深。蘚橋於三閘，龍怒飛出林。奔雷吼春壑，晴雪生午陰。人間正炎熱，去作三日霖。
答費宰 方岳 
野人拙生事，缾粟蓋無幾。唯有松下風，領略時一至。邇來風亦無，抱甕豈得已。頼有大夫公，入山喚龍起。鐵笛橫秋潭，山骨冰詩髓。歸來白雲篇，出語更清駛。自非境中人，其孰能與此。吾等纔噲伍，君才與丕倍。一聞老農言，遽得言外意。徑煩寫呈佛，十年亦中歲。
答費司法  其一 方岳 
長房一青竹，閲世不知幾。下視區中人，歲月老分至。頗聞第二泉，風煙未渠已。謫墮脩茶經，政坐一念起。誰令哀鴻號，手足痛入髓。秋江渴到底，安得半帆駛。大士慈愍故，慮豈不及此。軍持乞餘滴，厥德安敢倍。願言出岫心，慰我在原意。歸尋舊時杖，小住五百歲。
答費司法  其二 方岳 
斐然偶成章，和者蓋凡幾。風騷李杜壇，可望不可至。而况濂洛徒，每嘆吾已已。豈無願學心，衰懦鼓不起。何方有神醫，與我三換髓。道在一唯間，不在落筆駛。君談何容易，僕也敢當此。平生一青燈，事半功則倍。遺書亦具存，言固不盡意。勉矣山林人，優哉聊卒歲。
中秋雨 方岳 
明月如佳人，會晤良亦難。疇昔相與娛，誤作容易看。何如費傾結，欲語不可殫。雲間金背蟇，愛惜白玉盤。寧受妬婦欺，不借俗世觀。坐令四中秋，雨滴梧桐寒。人情重今夕，吳缾蘚花乾。亦知月不老，終當出林端。豈無三百錢，醉此素所歡。舉杯吞寒光，流入詩脾肝。令我書傳香，一洗儒生酸。
次韻招汪汝淵 方岳 
俗子費應酬，對面隔千里。可人天一方，情親不盈咫。毛錐吾故人，商略每及此。道逢孔方兄，偃蹇不受使。豈知世俗眼，睥睨輒嗤訾。語言雜土氣，屢欲洗吾耳。客從何方來，力疾爲倒屣。出迎未暇揖，肝肺已相委。平生寡交游，正坐此曹鄙。鄰牆有麴生，之子差可喜。試呼與之談，時或發名理。往持邯鄲枕，分此一睡美。
雨望 方岳 
前溪雨埋村，咫尺不我過。雷霆但濛鴻，林莽亦掀簸。竟微一飄灑，起此北窗卧。對面自胡越，孰爲天宇大。得非老龍公，憫念茅屋破。田父適在傍，出語驚四坐。指予兩青虹，可見不可唾。是能隔截之，帝澤誰與播。坐令水南人，一蹉成百蹉。上天本均平，夫豈不渠奈。虹亦何能神，書生例窮餓。
新晴 方岳 
久雨村仍暝，新晴物自欣。蝶翎穿戶過，禽哢隔溪聞。野徑忙穿屐，山泥儘濺裙。柳垂春寂寂，花落雪紛紛。半月風雷雹，四郊烟水雲。畫圖寒不捲，林壑遠難分。好在魚蝦侶，甘同鳥獸羣。塢深藏曲折，竈冷鬰氛氳。野碓多舂藥，山庖少膳葷。瓶儲徵士粟，澗煮野人芹。美可冰甆茹，香惟瓦甑醺。鷹芽長及寸，貓笋重兼斤。淡泊諳貧味，熹微策睡勳。意行隨遠近，高卧送朝曛。原隰桑麻沃，衡門卉木薰。隠居捐世累，處士應星文。詩憶春池草，書忘秘閣芸。桐孫涵古色，柏子吐奇芬。載籍悲千古，枰棋憖兩軍。烏藤同寢飯，黄犢了耕耘。目爲蠅頭眩，肱緣鸛嘴皸。一科曾不補，四體正須勤。陋巷瓢供飲，文窮硯待焚。剛腸猶木彊，皺面自靴紋。夜帳猿孤憤，山籬犬怒狺。怪哉空復咄，老矣尚何云。我亦輕餘子，人誰愛此君。避喧方匿影，走俗枉勞筋。日月雙飛鳥，江湖一聚蚊。相携聊醉去，酒不到劉墳。
次韻程務實見寄 方岳 
客來問奚自，曰予自虞庠。有友猿鶴姿，與子鴻鴈行。石崖鬰崔嵬，玉灑高頡頏。昔爲斗與牛，今爲參與商。銜袖尺素書，寄此明月光。吾詩眇何似，雞羣之昂昂。唱予和者誰，一叫孤鳳凰。孰云噲等伍，乃與國士雙。大書適豪縱，深刻何煒煌。尚餘煙雨痕，急埽莓苔牆。所嗟眼中人，未試肘後方。平生湖海氣，收拾歸短章。故雖百車渠，僅同一毫芒。極知不入時，面有半寸霜。再三約梅花，雪谷深韜藏。少須具筆硯，鼓枻凌寒江。君紉杜若佩，我製芙蓉裳。
次韻程少章投贈 方岳 
十稔眠半村，一醉子萬象。向來此方寸，甚矣似元亮。釣石自寒煙，誰知太公望。北山忽移文，猿鶴費尋訪。老夫竟何有，豪奪牛背上。時時夢中歸，樵笛故悲壯。始予斥祈下，天地方絪縕。綱常幾何在，梟嘯千乾文。林希亦入耳，擲筆爭書勳。羣憸併附和，四面皆楚軍。當時此事集，不可夷狄聞。風雷忽飛厲，聖矣堯舜君。方今紫宸朝，落落盡圭璧。予雖草茅士，亦有二三策。不愁衫故青，所恨頭盡白。古人如可作，雅欲分半席。誰當爲斧斤，恐不中柱石。一官乞閒外，此計吾已必。平生剛直胸，不肯偶土木。諫書上文石，親見天穆穆。諸賢忍不言，諾諾恐非福。急回狂瀾倒，何啻焦釜沃。如聞左璫橫，爾音乃金玉。因聲訊諸賢，往事炳如燭。蹇馿灞橋雪，可人天一方。理亂了不聞，衫袖走郎當。老石卧白雲，采蕨山之陽。謹毋事筆硯，霜月琱肝腸。買船予亦東，一棹摇寒光。當洗老瓦盆，遲君醉溪堂。
別蒙姪 方岳 
嗚呼吾與汝，生世何不辰。每思十年事，雪涕時沾巾。方予第奉常，堂有未老親。當時爾父母，綠鬢猶青春。乃各不待年，拱木號蒼旻。禍予不自殞，降喪無太頻。骨肉纔百指，踵作松下塵。乃今所存者，欲言鼻酸辛。我父惟我耳，爾父惟爾身。綿延僅不絕，一絲引千鈞。所以叔姪間，不啻父子真。豈不念爾孤，聚族守一貧。曰惟門戶故，戀戀官倉陳。雅欲携爾俱，守舍無可人。向來惡少子，覆轍那可遵。譍門故自佳，爾學憂荆榛。索居寡師友，則與不學均。老夫本無似，嗜書如嗜醇。少時共燈火，往往夜嚮晨。但患業不精，寧往父母嗔。爾今既婚冠，不與兒童鄰。一念及泉壤，於何敢因循。此身所係重，安事予諄諄。俚諺亦有之，一日計在寅。豈伊拾青紫，聲利雙朱輪。胸中無古今，幾何不凡民。嗟予父祖曾，百屈不一伸。寸累望吾輩，詩禮俱彬彬。奈何泉始流，遽以捧土湮。契闊未可期，爲吐肝輪囷。幅短氣則長，此紙共書紳。
上鶴山作圖書所扁 方岳 
我本耕田夫，識字略可數。誰令半窗燈，奪此一犁雨。明經爲青紫，無乃以書賈。晚知事大謬，於學竟何補。歸來抱遺經，頗欲窺門戶。忍饑堪丹鉛，環坐書作堵。時或躋唐虞，身親到鄒魯。吾方忘吾貧，三徑蓬藋拄。獨慙鶴山翁，健筆照衡宇。赤手盤蛟蛇，今已泉下土。連雲甲第多，未必快此覩。乃知癡書人，差勝守錢虜。
二禽 方岳 
鵲噪令公喜，鴉噪令公怒。福兮挽不來，禍兮推不去。咄哉之二蟲，於爾竟何與。茅簷新雨晴，鵲聲哢圓嗉。主人顔色和，甘諛終不悟。禍常十八九，鴉故告之故。城頭尾畢逋，唾者滿行路。佞鵲不我忤，忠鴉不我誤。試嘗問主人，無乃乖好惡。嗚呼平生所聞唐太宗，切齒不平田舍翁。昨朝墳上土花墮，斷碑零落悲秋風。
白鹿洞 方岳 
茲山信雄深，鐘梵上雲雨。微吾紫陽翁，幾何不豪取。有來青牛車，肯作白鹿主。詩書夜被之，一變至鄒魯。唐虞際淳熙，此道日方午。澗聲撼皇墳，山翠濕章甫。紛其四方人，會此共談麈。岳也互鄉童，屨二不及戶。却後七十年，空堂凜遺矩。四書在乾坤，六老自今古。昭回雲漢光，不隔天尺五。厥惟貂續難，謹勿小吾土。
清明 方岳 
何哉清明乃爾愁，雨聲中間花事休。一春留春不肯住，况無酒與春相酬。牆頭筍已吹成竹，奪我齋厨蒼玉束。滿牀書卷爲不平，亦怨秋崖長負腹。
春暮 方岳 
人生會有百年極，春事略無三日晴。豈惟坐隔海棠醉，亦未曾逐楊花行。綠樹陰陰遽如許，黄鳥飛飛寂無語。先生欲作送春詩，似此一春那用爾。
出關 方岳 
一坐一百二十日，柳初黄落今青青。索輿徑去有忙事，忽憶曾與春丁寧。牡丹徑尺妙天下，許釀醽呼娉婷。到家二月亦晚矣，未辦翠色官窯缾。
松棚 方岳 
濤聲盤空吹海立，夜拔蒼髯老蛟泣。陰森一片翠微寒，不放驕陽排闥入。歸來歸來乎山中，人間六月方藴隆。寧減明月添清風，誰其云者十八公。
日食守局 方岳 
乙巳之秋七月朔，太陽無光天索寞。辟雍諸儒坐讀書，談古談今自驚愕。玉皇不受紫宸朝，百官拜表羣陰消。明朝丞相做禮數，宣押歸堂只如故。
秋江引 方岳 
水天一色磨古銅，落日欲沒蘆花風。雙飛野鴨忽驚起，漁歌漸遠秋江空。煙波渺渺無終極，中有江南未歸客。短篷夜泊洲渚寒，孤鴈橫江聲正急。
爭棋 方岳 
江南底處無楊柳，海內何人解詩酒。春簑雨濕蕙煙寒，閒却鷗沙釣竿竹。塞雲漠漠方笞兵，油幢安用白面生。東山屐齒蘚花綠，鶴唳風聲到棋局。
過采石 方岳 
靈官行雨鱗幢濕，雷吼黑風吹水立。英雄不奈劍花寒，然犀夜午魚龍泣。雪浪掀天箭能急，紫茸投箠胡星失。吳宮酒醒岸花愁，不是龍驤勇無敵。
戲簡文孺林劑局 方岳 
廣文氈寒不可忍，月邊頓作乘鸞興。府公給告使者嗔，甘坐畫眉取歸徑。曉携手版中書堂，春風滿身芝朮香。物無疵癘清晝長，倘有囊中醫國方。
書斷厓 方岳 
老木枯藤絞蒼石，嵐重雲寒土花碧。巨靈探璞夜不眠，斧斤睥睨魚龍泣。中分一片落溪邊，此祕未覩乾坤前。試留名字與後世，戒爾謹護青瑶鎸。
贈背書人王生 方岳 
我無王書二千六百紙，空有六經四十三萬字。荒山寒入雪夜燈，三十年來無本子。壁魚不生糊法死，君欲如何染君指。石爐煮餠深注湯，自向胸中相料理。
三禽言  其一 方岳 
麥熟熟，黄雲壓肩堆滿屋。大兒燒穟事治穀，小兒擷蔬歸作粥。阿翁飽去摩挲腹，柿葉濃陰對黄犢，快活一生甘碌碌。君不見秋崖白頭守殘牘，麥雖熟，飯不足。
三禽言  其二 方岳 
不如歸，燒痕青青春蕨肥。茅籬數掩山四圍，有秫可釀荷可衣。世間何地非危機，曷不長守西山饑。君不見秋崖醉眠釣魚磯，六年不出山下扉。不如歸，長安道上煙塵飛，莫向山家怨落暉。
三禽言  其三 方岳 
呂望非熊亦非龍，後車載歸作三公。龐眉皓髮八十翁，幾何日月土一叢。盍不徑老磻溪風，以文見醫方自功。西山之人不爾容，君不見秋崖無才終不逢，長年垂釣煙波中。公非熊，同不同。
無寐 方岳 
雨寒不寒苔蘚紫，霜落未落楊柳黄。野鷹饑嘯獸擇肉，邊馬戰摧烏啄瘡。兵氛甚惡寸心折，劍無恙，雙毛蒼。極知三百六旬氣月短，其奈二十五點更漏長。
胡道士山房聽琴 方岳 
石亭老入維摩室，三尺流泉長挂壁。雲寒夜半山鬼號，十年兩耳秋蕭瑟。村溪水落尋山房，顔如渥丹鬢未霜。麻姑大鵬不勝載，挽住且與歌滄浪。菊近重陽破青蘂，猶带潘郎舊風雨。彈冠政自不須彈，我欲挂冠神武去。
聽琴 方岳 
寧食三斗塵，不受緩歌雙黛顰。寧食三斗葱，不受急管融春風。吾二三子相知心，平時比之雙南金。扣門剝啄倒屐出，喜我謂我山水淫。牆頭呼酒意頗急，何以侑之霹靂琴。太虛爲室月爲燭，悠然此意無古今。山空江靜夜如水，但見四岸花木深。大聲久不入衆聽，誰復好古同風襟。自非我輩但癡坐，噲等之俗難砭鍼。
東西船 方岳 
昨日東船使風下，突過未興快於馬。今日西船使風上，適從何來急於浪。東船下時西船怨，西船上時東船羨。篙師勞苦自相覺，明日那知風不轉。推篷一笑奚爾爲，怨遲羨速無休時。沙頭漠漠杏花雨，依舊年時檣燕語。
丫頭巖 方岳 
君不見新婦磯、女兒浦，小姑嫁與彭郎去。天開地闢本何心，以邪見我成疑誤。風煙高並雙丫石，舊已知名今始識。佳山要自勝佳人，未見好山如好色。滿壁題詩吾所恥，倒激西江誰與洗。安得人間馬長卿，盡作山中魯男子。
用佚老園叟韻簡直孺併寄園叟 方岳 
趙君規模要名世，徐君人物南州穉。欲携老硯共研冰，梅花不許山礬弟。今年識徐如識春，未識佚老園中人。似聞竹外一溪碧，天與隔斷俗子塵。此詩到眼情已浹，吾曹終與常人別。不然持問溪頭雲，渠自容吾分半榻。
題高皇過沛圖 方岳 
芒碭真人赤龍子，一劍入關秦鹿死。黥王菹醢過故鄉，仍冠竹皮相爾汝。故人父老喜欲狂，至尊含笑袍花光。酒酣擊筑自起舞，歌聲悲壯雲飛揚。此意今人棄如土，豈但當時沐猴楚。君不見相如草檄西入秦，蜀山憔悴生煙塵。
諭俗 方岳 
稻壓田塍穡頭重，蛟蛇糾蟠扶不動。得霜欲老晴下鎌，捲野秋雲堆作隴。昨日糴米如糴珠，頓落半價多年無。賣刀買牛政不惡，一字入官妨爾樂。不如阿婆殺雞賽田神，阿翁買酒邀田鄰。三盃徑醉客歸去，茅簷曝背溫如春。
觀漁 方岳 
林光漏日煙霏濕，鸕鷀族立春沙碧。湘竿擊水雪花飛，鸕鷀沒入春溪肥。銀刀撥剌爭三窟，烏兔追亡健於鶻。搜淵剔藪無噍類，餘勇未厭心突兀。十十五五斜陽邊，聽呼名字方趨前。吐魚筠籃不下咽，手捽瑣碎勞爾還。嗚呼奇哉子漁子，塞上將軍那得爾。
扣角 方岳 
東家打麥聲彭魄，西家繅絲雪能白。中間草屋眠者誰，不農不桑把書冊。書中宇宙三千年，凡幾變滅成飛煙。不知讀此竟何用，蓬藋拄逕荒春田。東家麥飯香撲撲，西家賣絲糴新穀。先生带經駕黄犢，扣角前坡煙水綠。
次韻採菌 方岳 
秋崖不慣大官肉，雪屋爲出齋房芝。山靈頗憐世味薄，風格略與詩情宜。菘膰何但退三舍，蕨拳恨不同一時。自尋墮樵了幽寂，豈料枯枿能神奇。羣僊餐霞吸沆瀣，豪貴蒸乳盛琉璃。磚爐石鼎煮飛瀑，此妙勿令渠輩知。
題刊字蔡生 方岳 
六經四十三萬字，古未版行天所秘。魯纔得見易春秋，書到漢時猶默記。不知何年有爾曹，誤我百世惟寸刀。日傳萬紙未渠已，宇宙迫窄聲嘈嘈。一第竟爲吾子慁，辦筆如椽補龍衮。生毋謂我不讀書，待撿麻沙見成本。
才老致木犀甚古 方岳 
老桂枯寒出奇怪，知幾何年如許大。枝枝渾是好西風，粒粒中藏香世界。幽人高卧崖蘚邊，野僧肯寄溪雲外。兔驚玉杵夜丁當，鳥嗽辟寒金瑣碎。併令滿屋書傳香，喚起多生酒詩債。我今回向語一則，云何讚歎花三昧。月光童子妙莊嚴，金粟如來殊勝解。
書夢 方岳 
君馬黄，我馬白，漠漠柳花飛送客。我馬跑風欲人立，紫絲袍貼黄金勒。輕衫一騎後者誰，黄初平家寄書信。泥香兩車饟外孫，人與霜蹄俱夢境。嗚呼人間兒戲亦前定，奈何夫人不知命。
春盤 方岳 
萊服根鬆縷冰玉，蔞蒿苗肥點寒綠。霜鞭行茁軟於酥，雪樹生釘肥勝肉。與吾同味蔊絲辣，知我長貧韭葅熟。更蒸㹠壓花層層，略糝鳬成金粟粟。青紅餖飣映梅柳，紫翠招邀醉松竹。擎將碧脆捲月明，嚼出宮商带詩馥。賜幡羞上老人頭，家園不負將軍腹。人生行樂未渠央，物意趨新自相續。五十三翁日落山，三百六旬車轉轂。不妨細雨看梅花，且喜春風到茅屋。
題訥齋 方岳 
世人但識三尺嘴，儀從秦橫竟誰是。瀾翻口角欲懸河，秋崖聽之歸洗耳。萬言萬當不如默，視吾舌存政須訥。雲根手築月三間，是非付與西山笏。謂君爲訥耶，讀書夜寂聲琅琅。謂君爲辨耶，向人開口無雌黄。屋頭自有山如此，說易說難那用許。孔堂絲竹春風和，賜也多參惟一唯。
掃蜜 方岳 
須蜜之人去其國，盡以族行無敢逸。綴如垂瘤大如囊，低壓山牆於我室。秦人逐客真少恩，客來須看春正酣。咄嗟已辦四山壁，正對桃李開茅菴。蒼頭奴解與之語，擁篲招邀聿來宇。相攸新邑經始忙，先作高臺奉盟主。沈沈夥涉之爲王，獨無摇毒之蠆芒。熙熙登臺坐垂拱，花底退衙春晝長。
九日寄汪澄甫 方岳 
山雨欲雨不敢雨，停杯待與黄花語。東籬人去幾何年，坐想寒香足悽楚。秋崖早賦歸去來，亦無茅屋荒蒼苔。淵明不入督郵眼，世俗寧有吾曹哉。綠尊索共紅裙飲，却恐黄花不渠肯。白衣未至酒缾乾，此意悠然要人領。
題曹兄耕綠軒 方岳 
煙蒼蒼，水茫茫。鵓鴣喚雨蓑笠忙，春泥滑滑蒲稗長。駕犂叱叱牛力强，高田低田齊下秧。隔林人家炊黍香，有來饁者雙屨忙。煮芹燒筍各有將，小休吾牛飯前岡。共洗老瓦沽村場，相與醉語牆下桑。此爲豳詩第幾章，轉頭䆉稏秋風黄。嗚呼吾人讀書政如此，諸人讀書不如睡。君不聞建隆聖人之玉音，者也之乎助何事。
書樓考甫梅花百詠因徐直孺寄考甫 方岳  西湖
以詩鳴者累百輩，誰與梅花可相配。只傳冰影月香詩，直到如今美無對。疎籬把住橫斜枝，了不肯受春風知。自非冰腸雪洗髓，向渠正爾難爲辭。恨君不識林和靖，雪沍西湖老孤詠。恨我不識樓考甫，角聲吹殘霜月苦。兒曹但賞瓊瑶句，持與梅花相爾汝。夜深不道瑣窗寒，浥盡花香花有語。
次韻劉簿觀雪用東坡聚星堂韻禁體物語 方岳 
江臯黯黯飛雲葉，淅瀝破窗鳴急雪。亂飄密灑寒正苦，低唱淺斟癡亦絕。凍吟可但筆鋒健，醒狂不覺屐齒折。留連急景聊從容，俯仰幻塵空變滅。舒眉一笑各雲散，轉眼百年如電掣。風凝光眩眼欲花，酒带潮紅臉生纈。劇誇陶語何區區，等與謝吟爭屑屑。醉翁出令凡馬空，坡老揮毫風燕瞥。兩公仙去各已久，一代風流尚誰說。吸鯨今夕不可辭，醉中有句錚如鐵。
三虎行 方岳 
黄茅慘慘天欲雨，老烏查查路幽阻。田家止予且勿行，前有南山白額虎。一母三足其名彪，兩子從之力俱武。西鄰昨暮樵不歸，欲覓殘骸無處所。日未昏黑深掩關，毛髮爲豎心悲酸，客子豈知行路難。打門聲急誰氏子，束藴乞火霜風寒。勸渠且宿不敢住，袒而示我催租瘢。嗚呼李廣不生周處死，負子渡河何日是。
送少卿奉使淮西 方岳 
金兵據城堅如石，韃人入關平如席。秋高塞上沙草愁，夜半軍中羽書急。符麟留鑰漢宗姓，風鶴爲兵謝安姪。貔貅野宿日增竈，鼪鼯陸梁夜鳴鏑。肯携金印問錢穀，盍上玉堂調筆墨。時平書生坐迂闊，氣蓋廷臣工激直。煙塵所喜毛髮青，冰雪其清肝膽白。朱雀橋深橘香美，白鷺洲寒荻花濕。我所思兮丁令威，欲往從之語胸臆。
排門夫 方岳 
一家一夫排門起，五家一甲單出里。夫須襏襫潦霧愁，與官輸木供邊壘。沙場草青胡運衰，軍書抵急飛塵埃。官須排杈二十萬，巖邑配以三千枚。黠貪分頭挼掌唾，田里寧容高枕卧。望青徑指三尺墳，踏白邀爲萬金貨。殘爾冢，爾勿嗟，行取金錢寧爾耶。小人所憂在一飯，政坐爾冢殘吾家。待吾舉火者百指，母已癃病兒垂髽。社朝浸種亦已芽，秧田未翻生薺花。吏呼勸農今幾日，典衣已供塘堨冊。九年回首奈若何，夢遶江南與江北。
霪雨 方岳 
朝雨暮雨不肯晴，昏昏冥冥如翳塵。舍中連月汗流礎，道傍前日泥埋輪。東南地傾水所匯，潮汐沙擁江之滣。埧頭中沙坐可想，往往政與洪濤瀕。陵遷谷變不知代，但見萬瓦差鱗鱗。老錢試手建都邑，蓋亦安土非經綸。海鹹舄鹵易嵐霧，况此梅蒸天絪縕。沮洳與吾類䵷黽，爽塏久欲還麋麕。因思吳趙寧愛此，適已灞上翔真人。當時倘匪地天泰，詎知無意雲雷屯。
題司理采芙蓉圖 方岳 
紉之以湘纍秋蘭之珮，載之以剡溪夜雪之舟。漱之以清冰寒露之壺，澆之以碧玉晴雲之甌。著童船尾書船頭，荷花浦溆雙飛鷗。新紅如洗雲錦稠，停橈竚棹香浮浮。薰風滿座凉颼颼，醉面欲醒誰相酬。若有人兮眇中洲，把住月老叫不休。花亦問月愁不愁，何以了此蒹葭秋。蛟宮蛟宮夜泣悲靈脩，鱗幢欲濕行雲留。楚騷如水不可作，此意難以筆墨求，蕩予槳兮涯之幽。
中秋 方岳 
月出未出山蒼蒼，明毫倒射生寒芒。光摇林彩已奇怪，月時猶在青山外。一杯兩杯呼出來，仰天喝雲雲未開。冰輪碾上何人推，天凉如水青如苔。不知今我何如哉，冰撐雪拄胸崔嵬。欲飛上天𣂏斗魁，手取蟾蜍探潑醅。醉眠老兔秋毰毸，下視茫茫青作堆。今人不見古時月，古月長照今人哀。繇來今古一丘貉，安用老滴成瓊瑰。如此佳月能幾回，搔吾鬢已霜皚皚。李白如在三百杯，與騎鯨魚游九垓。
送徐太博守莆中 方岳 
南州高士心如水，夜雨爐亭歲欲環。朝蹟只如初到日，州麾猶在兩年間。秋來竹屋多歸夢，天與莆人一破顔。館下諸生能戀戀，眼中循吏故班班。相傳士子多于鯽，共喜府公清似山。慶曆諫臣書在否，乾淳文賦筆追還。郎官紅熟海風靜，通印子肥春網閒。心事太平兒女語，詩家尊宿鬢毛斑。歡迎騎竹來何暮，贈別垂楊不可攀。辦與老夫同一念，不憂吾道久間關。
謝兄編言仁求詩 方岳 
孟子言仁惟一字，曾子言仁惟一唯。風霆霜露天何言，吾夫子言非得已。六經在天如北斗，尚多不經聖人手。杏花零落曉壇荒，各自蜂房開戶牖。屋下架屋樓上樓，不三萬言渠不休。夜寒一燈供掉頭，泓穎何罪雲煙愁。阿連夢中春草碧，更向那邊添一筆。吾衰甚矣將奈何，欲共君談口荆棘。
木稼 方岳 
春日電光飛霹靂，元日奇寒雪盈尺。銷瓊融玉夜色凝，贔屭穹林矗僵立。鮫人淚滴珊瑚枝，通身擎出青琉璃。霜皮溜雨凍不解，無人報與春風知。曉光穿漏晴相射，銳士銜枚甲初卸。山人不讀五行書，未省木冰吁可怕。
用王侍郎韻寄題醫僧道森藥山閣 方岳 
蟻蛭侯王空培塿，大千世界無何有。癡兒不省芭蕉身，持與冰霜鬭長久。三生慈愍魚十千，却來世間吁可憐。一百四病更相纏，縱有佛力難言詮。不如一念圓覺浄，四大乾坤無可病。雲根靈草自春風，夜立齊腰山雪盛。
田園居之右闢小室曰耕雨醉題壁上 方岳 
南岡北岡鳴鵓鳩，高田低田俱怒流。一簑煙雨駕觳觫，老手猶在吾何憂。燈火半生書作祟，幾欲送窮窮不去。吁嗟先生誰使汝，苦要革革換雙屨。如聞雙屨得有辭，向來棄我君何之。百無一成唯忍饑，胡不爛煮秋崖詩。歲晚相期亦不惡，莫更將書累牛角。併煩說似下邳侯，爾輩方當束高閣。
鄭總幹致蘆管筆 方岳 
中書采邑初管城，笛材飽霜摇綠雲。春煙落紙黑蛟瘦，不可一日無此君。九華真人出奇計，笑指秋江雪無際。并刀失手劉寄奴，爨餘得與詩爲地。雙鈎入握如虛空，飄飄輕捷翻羣鴻。翰林夜召陶學士，草制進封盧國公。
次韻題秋崖 方岳 
秋崖何嘗與人絕，渠自胸中欠風月。齊雲落星吾所無，草木深幽終是別。桂花正開山氣清，人間無路爭崢嶸。虛皇借與廣寒住，夜半擬進秋風行。芙蓉作城花露惹，一片月明天上下。風前把杯和月吞，嚼出新詩不供寫。醉倒寧知酒戶慳，滿身樹影蛟蛇蟠。羣僊挽我便歸去，雲海翻濤毛髮寒。
次韻謝從之以表閭投贈 方岳 
長楊奏賦三十年，已甘老死窮山巔。醉眠獨宿秋風前，此豈有意聲名傳。如駑伏櫪不受鞭，要與騕褭難爭妍。强令作對官道邊，功名畢竟誰新鮮。岌岌兩傍蛟龍纏，侯曰美哉豈其然，才當如楫航長川。糞牆空復煩雕鎸，表閭不靳少府錢。粉飾休盛期半千，寧欲老我寒詩肩。歸來歸來直如絃，蓬萊回首慙班聯。安用一鳴諸子先，登樓忽思王仲宣。不如傍家田一廛，鋤煙犂雨仰問天。天生盤谷容盤旋，更有斗酒相留連。焉能跕跕愁墮鳶，一單堅坐三條椽。
次韻山中小集 方岳 
一生大錯空環轍，何啻糜渠六州鐵。不如歸來乎山中，山泉自香山酒冽。冰虀一釂累數觴，山中之樂那可量。梅花在傍具知狀，落筆煙雲生草堂。雪意催詩鬭清絕，與巧而遲寧速拙。豈知世上多路岐，莫遣胸中少風月。酒酣膽熱鬚髯張，老夫無復當年狂。乾坤許大不欠我，春猿秋鶴聊徜徉。
醉歌 方岳 
勸君且盡一杯酒，身外無窮莫問口。近聞誰直白玉堂，或傳某佩黄金斗。與君何干，於我奚有。不如雨話耕夫，煙呼釣叟。問竹活無，看梅開否。天下事自有夔龍人，山中居只堪麋鹿友。乾坤蕩蕩呼不聞，今古茫茫骨俱朽。雞催晨，兔沒酉，春風來時又花柳。不知柳今幾青花幾紅，但見吾人成老醜。吾欲采薇西山，播穀南畝，吾牛雖健吾衰久。只可茅柴火酒醉幾觴，村田樂詩吟數首。不然空山寂寂白晝長，閒殺一雙無用手。
田家樂 方岳 
前村後村場圃登，東家西家機杼鳴。神林飲福阿翁醉，包裹餘胙分杯羹。婦子迎門笑相語，慙愧今年好年歲。牛羊下來翁且眠，時平無人夜催稅。
田家苦 方岳 
六月之雨田成溪，七月之旱煙塵飛。眼中收拾不十年，未議索飯兒啼饑。夜點松明事治穀，規避債家相迫促。平明排闥自分沾，渠更舞權還不足。
豆苗 方岳 
江南之筍天下奇，春風匆匆催上籬。秦郵之薑肥勝肉，遠莫致之長負腹。先生一缽同僧居，別有方法供齋蔬。山房掃地布豆粒，不煩勤荷煙中鋤。手分瀑泉灑作雨，覆以老瓦如穹廬。平明發視玉髯磔，一夜怒長堪水菹。自親火候瀹魚眼，带生芼入晴雲盌。碧絲高壓涎滑蓴，脆響平欺辛螫蔊。晚菘早韭各一時，非時不到詩人脾。何如此雋咄嗟辦，庾郎處貧未爲慣。
月中觀梅 方岳 
江南地暖得春早，老眼觀梅嘗草草。今冬最暖春最遲，忽憶誠齋南海藁。解道晴暄殊欠寒，城中未有梅花看。却入山深最寒處，雪照冰溪纔一樹。乃知山中人，不受人閒塵。寧使風饕雪虐寒到骨，轉寒轉有寒精神。荒厓之底，野水之濱。太虛爲室天爲鄰，只有明月情相親。一團不冰今夜月，一片不飛今歲雪。雪意自怕老夫寒，月意寧知老夫拙。呼上山來强索詩，一花兩花春未知。南枝儘遲遲儘奇，槎牙不要東風吹。酣晴釀日付桃李，定自不肯君同時。舉杯吞月和花嚼，月自寄胸花不覺。少焉花亦到胸中，各自去尋詩約莫。
雪中觀梅 方岳 
一冬妍晴春意早，微茫已到閒花草。山翁平生見事遲，未緝牛衣編稻藁。明日是春那得寒，玄冥不作尋常看。交割與春排當處，萬里瑶林列銀樹。茅菴有詩人，肺渴方生塵。不知誰何駟六虯兮上天作樂府，落筆殿前如有神。帝咨汝岳錫圭土，佚以寬閒之野寂寞濱。玉田界天旁無隣，有梅百本爲賓親。昨夜枝上猶是月，今日枝上渾是雪。春工未必辦此奇，縱使巧遲寧速拙。雪詩不當梅花詩，詩成合報孤山知。老逋醉眠呼不醒，霜竹付與何人吹。古聲久不入俚耳，有詩寧似無詩時。自撼枝頭供一嚼，了了此心清浄覺。謂爲梅又冷冰冰，道是雪來香莫莫。
又和諸公作雪月歌 方岳 
月觀夜午雪觀早，酒興崔嵬詩潦草。梅花在傍具知狀，喚渠收拾秋崖藁。月邊雪邊同一寒，詩成不許凡人看。年年月寒雪寒處，老骨槎牙倚枯樹。不知天下人，面有三寸塵。政使書癡傳癖猶可憎，而况無風無味之錢神。麾之門外，問諸水濱。非我不與相比鄰，渠自胸次不我親。千古萬古赤壁月，千古萬古剡溪雪。天荒地老方可人，當日人曾笑渠拙。有梅不可無吾詩，無月無雪無人知。梅花亦不用收拾，付與萬竅更相呼。雪如瓊瑶月如水，青山白髮時乎時。有薇可羹螯可嚼，此味勿令兒輩覺。四海諸公共往來，雪中與渠無適莫。
山中甃墳外弟程魁有詩次韻 方岳 
咄哉人世如飛煙，强欲作計垂千年。寧知鬼見拍手笑，曾不一瞬雲埋阡。我於浮休等無二，詩卷留與荒山巔。平生夢想所不到，六國相印二頃田。古今一死百事足，安用老刻青瑶堅。海棠作堵錦步帳，柳花糝徑拳毛氈。見成林壑伴茅堂，名付身後杯生前。山中物物各生意，春到豈論茅與荃。人情變態千萬狀，所不負予惟老天。白虹貫巖出奇怪，一鍤不費青烏遷。是事且寘勿復道，老子久矣宜蚩妍。
寄題龔國錄見山閣 方岳 
吾州百嶂千峰低，斗大山城去山咫。縈青繚碧玉四圍，曉色蒼寒莫煙紫。山中見山何足奇，此妙未容兒輩知。諸方不具頂門眼，寧了芥子藏須彌。我曾風月堂西醉，鞠草離離敗人意。摩挲龕壁幾屏篁，誰破天慳出嵐翠。恨我不識今楚龔，丘壑可想崔嵬胸。鑿開埋雨三三徑，跳出撐雲六六峰。騎䲔老僊滴詩硯，元氣淋漓冰片片。翩然下視世間人，對面有山渠不見。
憎蚋 方岳 
火雲燒空無處避，深入山林屏幽翳。松聲竹影差可人，高枕石頭眠薜荔。矇鬆欲墮無何鄉，奇痒爬搔紛芰製。{甍瓦=羽}{甍瓦=羽}黑子著兩股，劣視焦螟何瑣細。蒼頭在旁具言狀，謂特可憎是爲蚋。晝飛夜息繁有徒，胚胎鬰蒸育蕪蘙。使彼爲虺蛇之螫，則已焚於伯益之熭。惟其一蚊之睫有餘棲，九牛之毛不足計。故雖離朱莫覩其翼而善飛，䚦俞弗聞其聲而工噬。蓋天地萬生，其么麽微眇未有爾若者。而小則抓麻姑之爪，甚或疥瘍醫之齊。豈非族雖微而猥多，形易潜而叵測。吁嗟先生歸休乎，物固有時姑小憩。蚊蠛蠓，滿乾坤，可奈渠何苦攘袂。一葉秋，羣動閉，蚋何之兮豈其殪。先生於時，融融洩洩。半枕風清，千山月霽。
義雞行 方岳 
西家粥粥雞將雛，俛啄蚱蜢行相呼。羽毛未合事紛奪，四顧不虞烏畢逋。翻窺捷取血丹吻，性命須臾那可忍。草深决起落東家，垂翅離披猶蠢蠢。東家司晨乃有雄，平時嘴距凌秋風。怒冠趨前作雌伏，以翼覆藉哀窮凶。初脫禍機驚未定，生意中閒不能寸。時其饑渴經紀之，踸踔梳翎蘇委頓。物生知母不知父，此雖其類非其侶。陳嬰杵臼義所激，郭解朱家俠何取。嗚呼人有不如物，嗚呼今固不如古。從來山澤生龍蛇，人間父子成豺虎。
古人行 方岳 
古人二十四，已自取侯印。加我三十一，擁褐猿猱逕。古人三十六，已自歎頭顱。加我十九年，雪頷埋霜鬚。春風秋月五十五，青山白雲自今古。與其浮沈於不卿不相之間，孰愈自適於老圃老農之伍。休休休，仰面看人吾所羞。莫莫莫，天下事堪幾回錯。既不能致君乎唐虞，又不能收身於樵漁。提携手板聊復爾，安用局促轅下駒。昌黎老韓手筆大，光範三書看渠破。號天叫地爲一官，宰相須還賈耽做。不如荷葭塢中之把茅，卧聽松聲三峽濤。開門夜半劃長嘯，已笑古人山月高。
元日立春 方岳 
糟牀夜壓真珠紅，摩挲醉面迎春風。春來春去無終極，能費幾筯蔓菁菘。既無長繩可以繫白日，又無大藥可以玄雙蓬。何怪乎玉雪可憐之孺子，忽頹然風霜不貸之衰翁。百年長短一丘貉，曾不芥蔕崔嵬胸。若夫塞翁失馬，楚人亡弓，此事細甚焦螟同。使吾冠冕佩玉於廟廊之上，吾不見其爲泰。使吾披裘带索於嵌巖之下，亦不見其爲窮。諸賢自作世俗眼，此老日飲亡何中。春秋獲麟夫子沒，本草不自醫神農。著書萬古知何用，况復起草明光宮。我今併欲焚老硯，一簑鳴雨東臯東。
檻虎行 方岳 
風低黄蘆雪模糊，南山夜獵生於菟。鐵衣檻致元帥府，猶自舑舌磨牙須。府公起迎自除館，刻桷丹楹齊柵斷。分棟驍雄上下番，汛埽蠲明節寒暖。一鋪兵十人，一飯肉十斤，日費少府如千緡。惟恐不飽撩怒嗔，一旦出柙誰能踆。君不見有尨狺狺守門戶，舐糠纍纍奈何虎。
效演雅 方岳 
山谿斗折更蛇行，逗密穿幽見物情。蜜爲無花糧道絕，蟻知有雨陣圖成。飲風吸露蟬尸解，聳壑凌霄鶴骨輕。鸜鵒能爲祖仁舞，狎鷗欲與海翁盟。未忘王謝尋常燕，不肯酈生吾友鶯。鷺以先後爭食邑，鵲占南北啟門閎。春池潑潑魚當乳，霜渚喑喑鴈不鳴。啄木畫符工出蠹，提壺沽酒爲催耕。蚌何知識三緘口，蟹坐風騷五鼎烹。巴郢畫眉翻律呂，儀秦反舌定縱橫。鵝嗔晉帖得奇字，鷄喚祖鞭非惡聲。飽卧夕陽牛反嚼，誤投乾葉鹿虛驚。一枝棲息鷦鷯足，三窟經營狡兔𤬪。蝌蚪草泥文字古，蝸涎蘇壁篆書精。首昂蝜蝂貪寧死，壁奮螳螂禍自嬰。山麂見人頭卓朔，野鴟得鼠腹彭亨。雉傾族類甘爲翳，鴨解人言略自名。羊狠濫稱髯主簿，蟫肥薦食楮先生。色雖甚美猿深逝，骨不須多狗必爭。蛙爲公乎緣底怒，鳩寧拙耳了無營。勞形大塊皆同夢，蝶化莊周月正明。
閲視賞射 方岳 
邊角悲鳴霜撲地，將校寧甘潑寒戲。熊旗引隊柳營曉，大羽插腰生意氣。虎皮半捲并鐵刀，臂鞲蜀錦團鵰袍。士不敢喘那敢驕，肅聽號令惟所操。撚絃唾手試弓刀，例物角花金椀的。左軍右軍分兩翼，簇簇飛星點紅礫。一麾白羽人肩摩，三軍歡踴聲鳴鼉。教頭喝賜誰最多，鐵絲箭者無以過。大風飛雲歌漢歌，安得一箭開關河。漢家君王自神武，邊頭將臣如卧虎。覺吾目中無此虜，待射金牌大郎主。石崖天齊勒碑頌，那知援筆無燕許。
呈和仲 方岳 
何須不踏東華土，何須不吃吳山水。同時輩流半霄漢，徑上銀臺披鳳尾。幾曾禮部奏第一，十載青衫百寮底。相公之甥逕甚捷，頭放稍低那得爾。直不虎關非狂耶，胡不愛官幾歷詆。吏銓教授古括州，管領風雲二三子。孔堂絲竹秋雨荒，絃誦琅然頓盈耳。深衣楚楚有古意，相對青燈夜分語。六鼇雲海渺何許，寶字森羅風日美。人言欠渠揮翰手，倘及春江戒行李。寒氈對客澹無欲，清夢不勞曾到此。談經歸來喜津津，手洗翠缶香傾銀。何以娛子白髮親，梅花中有無邊春。
送童子盧觀國試玉堂 方岳 
長亭柳色鵝兒黄，花事欲動春風香。佩觿徑趨白玉堂，淋漓翰墨孤鳳翔。黑頭相公紫微郎，金貂玉魚垂兩璫。携立螭陛穿鵷行，至尊龍飛御明光。催班賜見清蹕長，天顔喜動絺繡裳。宮花綾織雲綿章，殿前拜舞籍奉常。跨馬入省繙縑緗，讀書晝靜珠琅琅。風日不到蓬山傍，文字零落冰雪腸。要令汗竹俱流芳，子豈不見晏與楊。銅根鐵幹森秋霜，萬牛挽之供棟梁。
次韻汪卿 方岳 
霜洗梅花春滿握，夜寒吹老城頭角。瑣窗硯作離騷香，吐句不教花莫落。裁量要是修月手，我欲追隨慙筆閣。平生萬事不挂口，愛詩苦未厭溪壑。有人肯築風騷壇，敢不束甲三距躍。當時只料孤鳳凰，不與雞羣同抱啄。拔旗趙壁决此勝，金鼓俄驚自天落。一嗔縱得馬辟易，已覺楚歌聲四薄。夜光明月以暗投，心甚愛之顔有怍。公詩端似大國晉，玉帛諸侯頼聯絡。倘令吳楚主夏盟，獲麟正恐春秋作。歙州雖小水如練，漚鳥亦知文字樂。此盟定自不可寒，把住梅花更商確。夜窗或許時過從，莫問聖清與賢濁。
次韻曹宰聽舅氏彈琴 方岳 
有客夜鼓龍門琴，風露漠漠侵秋庭。妙彈幽響落指外，此意難以兩耳聽。參橫斗轉四山寂，但聞別鶴之夜怨，離鸞之晨吟。挐音誰適鳴滄浪，寅緣葦間情衋傷。忽然浩歎聲軒昂，二十八宿俱韜藏。少焉月出流寒光，但見山蒼蒼兮江泱泱。爾乃舂容大篇，寂寞短章。謬攸一笑天所吝，亦恐此樂不可常。吾當爲君譜入渭陽操，莫彈履霜似傷孝。碧桐翠竹夜生寒，折楊皇華何足道。人生百年幾今夕，我思古人心忽忽。黄金擬鑄鍾子期，此言每墮槐安國。
諸公賦翠毛筆因次韻爲羊毛筆嘆 方岳 
髯參草卧殘陽浦，拔毛竟作文中虎。金華化石久已陳，玉署摛辭疾於羽。醉猩耆酒少遒勁，狡兔飽霜工媚嫵。磔殘鼠鬚肯收錄，剝落雞毛誰比數。文章諸公多好奇，往往得名專翰府。乃知草聖不世出，罕識公孫大娘舞。君不見華元分羹奇禍作，糜身鼎烹竟無補。又不見晉宮灑鹽兒女曹，憤鬰令人噤難吐。物生正係遭不遭，敢向詞林嘆辛苦。椽書大硯如南溟，吾其鵬乎爾鸚鵡。
僮有彈鷺寘池上者予解其縛縱之而不去蓋不飲不食拳立而不徙者七八日作詩返之故巢 方岳 
煙藤羃羃驚蛇蟄，雪羽飛飛羣鷺集。相莜抱子林欲深，經始營巢茅未葺。銜枚適與惡少逢，落彈不虞奇禍及。毳殘玉點偶賒死，頸曲銀鉤竟遭執。急呼解縛縱使歸，胡自拘囚長竚立。白蘋久失鴻鴈洲，紅豆不窺鸚鵡粒。申胥併日負秦庭，莊舄愁吟思越邑。云何垂翅但摧頹，豈欲言情輒於悒。子其休矣勿介介，山曰歸哉寧汲汲。放之雲壑卧蘿蔦，期以春臯伴簑笠。臨去一語更丁寧，從此謹毋輕出入。
陶倅母夫人挽詩 方岳 
戴君手持黄卿辭，邀我爲作陶母詩。婦言婦德不出梱，縱有令則何繇知。崑山生玉草木潤，欲識其母觀其兒。一經科目摘髭易，五丈夫子皆瓌奇。黄卿與世少諧可，老筆爲寫青琉璃。嘅予一讀怳如洗，酸風淒斷漳淮湄。往年將父問里舍，病痱中道驚相持。秋山黯慘過縣尹，取急欲謁誰何醫。天方罪予不孝子，行未半驛翁阽危。雲崩日落竟千古，永始此路行無期。爾時縣尹有母遺，鮐背兒齒當期頤。潘輿佳日訪桃李，一舍而迎聊遨嬉。人間僅僅幾寒暑，亦已奔月歸何時。暮雲春樹渺千里，同一哀痛難平治。此詩莫遣挽郎讀，天荒地老松風悲。
次韻徐宰三雪 方岳 
春其幾何到端木，三信東風銀粟粟。眼驚天地有奇事，喜不自持詩陸續。爾時茅屋亦堪畫，有竹寧甘食無肉。多年裋褐夜不暖，紫鳳天吳共伸縮。袖中書冊字蠅頭，略借瑶階明月燭。忍饑未慣願歲豐，口雖不言以心祝。一生懶作貸米書，自汲溪水煮溪蔌。荷鋤久欲眠秋雲，飛翰誰驚落春瀑。人言安用管城子，家本田家一犂足。分吾此雪謝老天，高吟信手三千牘。蟄雷之腹庶其飽，殺氣猶纏當肅穆。彼姝者子羔酒融，夜寒斗帳金花蹙。何如石鼎鳴澗松，風味之高未渠恧。先生堅卧袁安廬，正坐不能甘鹿鹿。纔晴便欲出畦麥，止可掛書騎健犢。脫蓑許過宓賤堂，金杯亦眩淵明菊。清談吾獨爲詩耳，卷軸今如春筍束。我所思兮孤鳳翔，欲往從之老鶬禿。
再次韻因索紙筆 方岳 
誰何扣門聲啄木，踏雪逢迎寒起粟。詩筒過我捷於羽，墨滑豈供貂尾續。雲鏘孤響落瓊璈，頓覺聞韶不知肉。膽驚强韻婁吐舌，春溢長箋手幾縮。鈍根難除撚髭苦，夜凡晶熒殘幾燭。管城子老免冠謝，久不中書三致祝。擇交正自欠楮生，兩窮相值聲蔌蔌。端凝頼有弘農陶，時一浴之雲外瀑。山寒亦聞泓有語，未致兩生長不足。誰其下榻徐孺子，不以寒暄事竿牘。徑須回旋作詩供，縱使長貧顔有穆。書生得句如得官，無以藉之眉爲蹙。雲煙繭紙生踴躍，涕唾犀毫負慙恧。倘非渠輩稱揮灑，未見無虞堪即鹿。殘風剩月幸見分，卷軸今當汗駒犢。夜窗賡載有餘暇，牋注離騷到蘭菊。雪鋪玉箋烏絲欄，一一手抄森似束。毋令千載韓退之，作傳譏嘲老而禿。
三次韻答惠蘭亭紙翠毫筆 方岳 
半生書癡蟲蠹木，不管缾無舊儲粟。青燈竹屋雪村寒，聲鳴益悲夢難續。晚菘早韭有書味，詩腹冰清鄙粱肉。邇來毛穎會稽楮，乃欺余貧共羞縮。夜深磨墨訴石平，五色榮光隨下燭。窗間錯落驚暴富，每見兒曹輒相祝。奇牋勿污寒具油，玩弄其毋當肴蔌。觚稜古瓦亦懽喜，春浪生池含雪瀑。霜毫世輩何多耶，向者心期一夔足。吾生但識鼠鬚健，未省禽魚堪汗牘。重綈十襲不敢吮，誰作猗那頌於穆。最憐長安驕騃兒，翠毫入手春山蹙。平時作葉供媚嫵，拔羽詩書豈吾恧。何知梳洗曉鬟綠，解出文章排五鹿。策勛翰墨玉牀籍，未羨香車駕金犢。如聞六宮今弋綈，釵梁不飾黄花菊。細鈿高朵花爲筆，創巧寧知誰縛束。吁嗟文采信爲累，莫拯多生羽毛禿。
黄宰致江西詩雙井茶 方岳 
黄侯授我以江西詩禪之宗派，瀹我以雙井老仙之雪香。磚爐春著兔毫玉，石鼎月翻魚眼湯。夜窗搜攪十年讀，候蟲鳴秋聲殷牆。乃翁詩家第一祖，不用棒喝行諸方。掀翻杜陵自作古，夜半衣缽誰升堂。單傳橫出二十六，未許歙梅洪鴈行。雅聞滕閣藏墨本，欲往從之山阻長。牙籤大冊忽在眼，荒苔茅屋森珩璜。東湖柳色入眉宇，君其幾代之諸郎。不離文字話祖意，傳燈肯與留山房。寧知三生受昏闇，縱有此燈無此光。宜州戍樓山月苦，茫茫參到無何鄉。
合紙屏爲小閣畫卧袁訪戴其上名之曰聽雪各與長句  其一 方岳 
空山十日雪塞門，天荒地老無行人。蘆花敗絮不堪著，山石夜裂蒼皮皴。奇寒中人僵贔屭，樵汲路迷瓶粟既。駕風萬鶴危欲仙，此腹久無煙火氣。家家暖入紅麒麟，誰肯問訊推柴荆。洛陽令亦可人者，惜哉史不書其名。此公要亦非知我，志士從前例寒餓。倘令開口向凡兒，寧忍春雷曲肱卧。
合紙屏爲小閣畫卧袁訪戴其上名之曰聽雪各與長句  其二 方岳 
颼颼飀飀風落木，淅淅瀝瀝聲撼竹。乾坤不夜起開關，一港玻璃四山玉。我所思兮渺中洲，幽懷欲寫誰與酬。世間餘子不足語，乘興徑上漁翁舟。未到山陰竟回棹，歘去驟來何草草。神交如必面相朋，逸韻高情一如掃。寧可一生無此人，不可一日無此君。襟期何必戴安道，玉立寒青自不羣。
題董一之花木抄 方岳 
君不見王子猷，剡溪夜雪之孤舟。此翁百好不入眼，而雅與竹深相投。君不見陶淵明，徽絃不具之古琴。東籬把菊偶然耳，人或作圖傳至今。吾何曾識董一之，於此略已心相知。事治好春繞菴屋，豈有俗子能爾爲。江風山月無盡藏，時一吐出胸中奇。與茶作經花作譜，銓次蘅若蘭蓀蘺。秦碑晉帖了真贋，硯石錯落書參差。邇來抄注到儕友，唾視錢癖何人斯。長卿但有四立壁，無一持贈長嗟咨。煩爲傳聲語花草，倘可千里同襟期。吾聞奇章公石李成畫，在廬九老湘九疑。煙雲渺綿不可狀，世乏佳士當歸誰。君其持以問太空，所不與者如此詩。
次韻徐宰雪句 方岳 
雪花飛盡江頭蘆，秋崖有屋窗未糊。嗅梅自可了孤寂，燃竹相與留須臾。傳觀玉帝整嚴衛，雜沓環佩紛前驅。夢隨姑射扣瑶陛，身入閶闔排銀鋪。明毫一色寶階浄，端木六出瓊林孤。綠章封事見名姓，白霓仙子軒眉鬚。乃知天喜愛民尹，分此雪與耕田夫。山川盡入古圖畫，園林已作春規模。逢船誰可載書共，松醪未擬炊書沽。金僕姑寒憶戰士，玉玲瓏煖無歌姝。煮茶安用碧跳脫，眠蓑自勝紅氍毹。盟鷗久與說心腹，買犢大欠耕膏腴。頻年歲入少生計，何日詔下蠲田租。甑塵但憂脫粟飯，甌滑未議羹蓴鱸。羣公豈堪立仗馬，賤子只跨尋詩馿。第令吾民不知餒，如彼蔡人何足誅。衝寒索米徙者衆，啼饑載道携其孥。邊烽有警事方爾，民瘼未軫天地無。轅門誰曳丈二組，羽書夜下尺一符。少遲獸獮渤海盜，當復蟻浮高陽徒。平淮有碑倘須刻，筆墨可但唐宗儒。
趙丞饟酒蟹獐巴 方岳 
公子無腸秋滿殻，山吏無魂飽霜蘀。寒浦醉骨糟丘臺，鳴髇數肋凌煙閣。故人斜封三印紅，秋江已在吾目中。角聲喚起邊城夢，雪岸打圍蘆荻風。
元夕病中 方岳 
家貧近市常喧啾，燈夕無燈冷於水。罷參法喜深炷香，示疾維摩低隠几。梅花相親不余負，酒盞成疎竟誰使。一生甘作癡凍蠅，百方莫趁追奔螘。頗聞捷奏箭飛書，想見昇平花作市。醉吹笙篴舞蛾眉，春入鼓鼙騰馬耳。落釵敖盪少年事，彈鋏悲歌游俠子。寧種松風眠隠居，自斸芝田餐甪里。掉頭塵土誰枉尺，過眼紛華不盈咫。吾生如月浪中翻，人情得蜜刀頭舐。內觀各自普光明，頓悟中生大驩喜。紞如三鼓雨聲寒，睡思正濃姑舍是。
次韻謝兄饋李 方岳 
往事轉頭如墮甑，獨枕書眠知雋永。竹窗風好直萬金，不涉世間榮辱境。東山之屐北山移，坐覺室邇長相思。碧脆已冰烹伏雌，未害踏雲來話詩。
非瓊花 方岳  长江
舊傳瓊花無與雙，專奇擅美名此邦。江南清夢入詩府，安得一念令心降。去年騎鶴揚州住，斗酒屢眠雲霧窗。月寒雪冷花未吐，正爾俗葉凡株樁。心期妙處在真實，不假羽節青霓幢。今春訪花吾第一，自折繁枝盛翠缸。橫看倒睨掉頭語，前語後賦何其哤。真珠碎簇玉蝴蝶，直與八仙同一腔。聞名見面足笑莞，强爲花辨幾愚憃。有如巨賢雜羣小，望而可識爲奇厖。陳餘張耳信相似，一等人耳無純尨。忠耶佞耶豈難別，祝鮀不類關龍逢。試持此論訊后土，謂予不信如長江。
再用韻酬朱行甫 方岳 
夢中翠鳳飛來雙，駕言后土遜名邦。手持玉簡判紅紫，斂袂欲以詩城降。粹容喜動日月角，揖我入對玲瓏窗。爲言瓊花返蓬閬，下界久矣無根樁。乃今存者贋本耳，補亡以紿青油幢。人間識真蓋亦寡，載酒嘉賓寧論缸。黄冠誕譎謹勿信，傳訛聽舛其言哤。爲花作辨誰氏子，謬妄補入黄鍾腔。耳庸目陋惑世俗，其罪不能三赦憃。朱雲之孫亦奇士，文有氣骨豐而厖。謂瓊赤玉匪爲白，不比俗論紛茸尨。詩筒往來捷於響，夜發嚴鼓聲逢逢。咨爾岳爲謝此老，壯哉寸管飛濤江。
月下大醉星姪作墨索書迅筆題爲醉矣行 方岳 
吾醉矣，吾醉矣，醉語雖强難舉似。何年開闢有乾坤，日月左旋如磨螘。尊盧赫胥一聚塵，檮杌春秋幾張紙。道家者流李老君，儒家者流孔夫子，等一浮名世間耳。煙霏霏，冢纍纍，青山良是白骨非。欲呼古人呼不醒，待呼得醒將何如。世情冷暖翻覆手，人生短長屈伸肘，安用黄金印如斗。君不見顔子白頭纔十九，要與彭鏗骨同朽。天地荒老生古愁，所不負予如此酒。千古在前，萬古在後。著我中間，渺然何有。亦知本是麋鹿羣，那解作人牛馬走。白魚如玉紫蟹肥，秋風欲老蘆花飛。酒酣月落喝便住，螭虬蟠攫霜毫揮。吾婦曰君醉耶，吾姪曰非醉也。謂吾醉者固不然，非醉亦非知我者。花影滿身扶不起，此紙不知何等語。明朝勿與醒者傳，笑倒渠儂吾醉矣。
題祁門岳王廟 方岳 
神京鱗介腥衣裳，三精霧塞天地光。鼪啼鼯笑紛披猖，中分宇宙尊犬羊。誰其與者淪綱常，受計於虜扼我吭。王心凜凜天蒼蒼，以次來縛歸朝堂。自南自北諾已償，焉用與虜爲胥戕。爲讐報仇胡不臧，至今淮塹爲河湟。每觀王傳心摧傷，怒髮爲立膽爲張。皇畀予邑於祁閶，聞王有像北山岡。欲往從之潔予觴，簡書之言不我遑，今且去此何敢忘。牲肥酒香時日良，金戈鐵馬山茫茫。
戲呈君用 方岳 
秋崖初無負郭二頃田，向來耕舍寒炊煙。負薪行歌遭婦駡，往往倒崖底之枯松，煮崖邊之飛泉。龜腸怒吼賣牛具，龍骨倒挂行蝸涎。乃以農自目，其然豈其然。胥山之窮固亦無一錢，較之於我猶差賢。白頭把筆耕六籍，芸人芸己皆逢年。可曾腰斧響空谷，但聞種之以弘農陶，耨之以絳人玄。先生之號則不可，北山久欲移文鎸。吾嘗觀諸朝，左右分兩銓。若使后夔降典夷作樂，各違所長非所便。我今手招白雲與渠語，兩易其任盟當堅。君農我樵萬山綠，依舊司存雨露邊。亦不必承明之廬九入，亦不必歲中之官九遷。共披煙蓑拜新號，疏駁不到松風前。爛柯扣角醉眠熟，佳話留與山中傳。
次韻劉簿寄示 方岳 
塵世崎嶇天一握，俗子追奔蝸兩角。先生宴坐心平夷，矮屋打頭甘寂寞。手提老筆挾霜氣，合上蓬山直延閣。高人乃亦主簿耳，往往胸中自丘壑。銀鉤寶唾俱入妙，令我見之生踴躍。日酣昨暮春睡濃，柳外叩門誰剝啄。一書自直十從事，况有驪珠光錯落。風簷急轉百迴讀，花草愁深顔色薄。放余許出半頭地，未敢以信而以怍。譬如駑駘受刷飾，金環壓轡青絲絡。猗那清廟吁已遠，下里巴詞可無作。候蟲鳴秋鳥鳴春，美惡則殊俱自樂。焚香危坐試品藻，頗亦敢言余論確。公詩雖淡朱絃清，我詩雖雅黄鍾濁。
次韻十二神體  其一 方岳 
鼠技易窮誰比數，牛衣政可眠春雨。虎窺九關高莫捫，兔禿千毫老無補。龍嬰鱗逆事可驚，蛇畫足添心獨苦。馬寧坂下困鹽車，羊勿夢中翻菜圃。沐猴從爾楚人冠，荒雞寧起劉郎舞。狗監無煩誦子虛，豕亥縱分吾不取。
次韻十二神體  其二 方岳 
鼠穴不能容窶數，牛角自歌深夜雨。虎頭肉食飛者誰，兔窟趺居狡何補。龍籍亦保終當還，蛇杯生疑空自苦。馬曹誤我盍歸田，羊羹禍人寧學圃。猴拳蕨嫩鮮可烹，雞毛菜香醉言舞。狗尾時時遣續貂，豕白獻慙吾不取。
立春 方岳 
適禁樂令春啞，先辦秋治社聾。銀勝鬢毛班白，瓊絲菜縷青紅。
牡丹多不開花 方岳 
韶風萬物照我廬，昨歲駢頭今併疎。自是愛花心不足，何知物物有乘除。
山居七詠 經史閣 方岳 
買書堆屋當藏珍，硯水生春玉作麟。此老大蒙稽古力，至今疎草墨花新。
山居七詠 省齋 方岳 
聖處終難舉似人，二三子在最情親。於中檢點平生看，香縷縈簾眇此身。
山居七詠 中隠洞 方岳 
終南少室苦躋攀，已入先生一笑間。不學劉安便仙去，屋邊儘自有佳山。
山居七詠 丹桂軒 方岳 
何年進入玉華宮，香到君王紫禁楓。月府歸來衫袖冷，蟾蜍滴露洗秋紅。
山居七詠 乳泉 方岳 
正爾清寒與世殊，地靈不受柳詩愚。晝長何似醒幽夢，碧玉壺深貯雪腴。
山居七詠 瑞萱堂 方岳 
携得春歸通德門，等閒萬木亦霑恩。母桃未熟蓬萊淺，連夜吹開堂北萱。
山居七詠 湛然亭 方岳 
一念惟餘睡作魔，鷗閒不與世同波。邇來定力空諸妄，如以摩尼照濁河。
趙僉見過不值有詩次韻  其一 方岳 
草廬不慣高軒過，莫怪樵青久未譍。一片斷雲尋宿處，有詩誰與錄侯鯖。
趙僉見過不值有詩次韻  其二 方岳 
向來曾管重湖月，五老當門但讀書。見說邦人猶感慨，恨予不學藺相如。
湖山紀遊  其一 方岳 
兩山南北詩三百，付與秋風趙倚樓。忽憶老逋墳下路，梅花夜雪上孤舟。
湖山紀遊  其二 方岳 
鳳凰城裏花如海，選集諸人守部門。此老久漁雙脚浪，島烟湖霧又黄昏。
次韻趙端明萬花園  其一 方岳 
萬花錦繡同民樂，不比青山獨樂園。辦得春風共花醉，儘教蝶閙與蜂喧。
次韻趙端明萬花園  其二 方岳 
和氣能消塞上寒，却於邊事頗相干。酒旗歌鼓秋千外，新綠柔紅又幾般。
次韻趙端明萬花園  其三 方岳 
風逗湘簾雪絮飛，池痕雨過麴塵肥。揚州十里春猶在，細柳營深解鐵衣。
次韻趙端明萬花園  其四 方岳 
玉簫吹斷知何許，柳徑日長嬌燕舞。鶴城半掩人未歸，數點春愁杏花雨。
贈相士 方岳 
老來學劍已無成，眼底邊塵猝未清。此輩束之高閣耳，且容黄犢伴春耕。
雪中觀梅 方岳 
落盡梅花合一杯，雪深無復舊莓苔。山谿莫遣人行破，安得酒從天上來。
月中觀梅 方岳 
何物蒼頭不自量，踏梅踏月上山堂。月明幸是無痕跡，可惜瓊瑶一徑香。
病中 方岳 
折鐺破釜底堪脩，縱使脩成已不侔。誰與吾身自珍重，暮年藥籠漫勞收。
觀池中鸂鶒逐其自外來者 方岳 
久住成家不見猜，傍船水暖逐毰毸。岸沙能占春多少，長恐諸侯客子來。
有歎 方岳 
月如此好吳牛喘，雪不勝寒蜀犬狺。莫怪叔孫并祿父，不知周孔是何人。
小醉 方岳 
日淡風恬獨倚筇，一池草色自溶溶。我猶未醉春先醉，政不關渠琥珀濃。
山中  其一 方岳 
寂莫空山久掩扉，殘書誰與解重圍。推豗時作橐駝坐，恍惚化爲蝴蝶飛。春事已歸雙雪鬢，生涯盡在一荷衣。夜寒扣角悲聲壯，但得牛肥道亦肥。
山中  其二 方岳 
溪村楊柳好藏鴉，春水池塘已吠蛙。詩外共誰千里月，雨中老却一山花。蝶將夢去客欹枕，燕寄聲來社到家。數掩斷籬春且住，莫隨芳草遽天涯。
山中  其三 方岳 
草草菴居絕似僧，不同劣有髮鬅鬙。空山一夜雷驅雨，老屋四圍雲擁燈。詩骨瘦來人似鶴，書幐懶去字如蠅。開門桃李俱塵土，春到園林曾不曾。
山中  其四 方岳 
漫道高眠晝掩關，南岡北嶺幾曾閒。隰桑已作蝦𢋙眼，山笋時窺虎豹斑。一味懶堪醫傳僻，五窮技不害詩孱。著身何幸山巖裏，多閲人間百險艱。
山中  其五 方岳 
暄風已愜綠陰凉，小簟初橫六尺床。如宇宙寬容膝地，與塵埃隔及肩牆。鳥烏聲樂櫻桃熟，田舍人忙麥飯香。留得壁間雙不借，尚堪鉏水共移秧。
山中  其六 方岳 
黄紙紅旗總不宜，綠蓑青笠久相知。躬耕莘野一犂雨，親見豳風七月詩。老已自催蠶作繭，死時須用豹留皮。山深未省人間世，黑白縱橫幾局棋。
山中  其七 方岳 
寂寂門無長者車，穿深逗密愜幽居。花能紅白錦相似，山自青蒼畫不如。鶴骨政應先狗馬，雛孫殊未辨龍豬。皇天老眼何緣錯，高枕松風莫管渠。
山中  其八 方岳 
只合空山著此身，野猿骨相鶴精神。何關親戚儻來物，自笑癡頑向上人。手可持杯寧是病，瓶猶儲粟未爲貧。公卿滿壁非無畫，不畫公卿畫釣緡。
山行  其一 方岳 
高卧只消雲半間，隨緣栽果與猿攀。不將此手遮西日，安用吾文移北山。雙燕來時春晻靄，一牛耕處月寬閑。溪居已息機心久，莫遣驚鷗去不還。
山行  其二 方岳 
亦笑吾身立兩間，古人轍跡渺難攀。斯文在昔豹窺管，吾力不量虻負山。有識共知方寸好，無求方得幾多閒。一春大欠渠詩在，準擬晴時到處還。
山行  其三 方岳 
老子浮沉田里間，犢車轅許野人攀。飲中仙去東西玉，行處人傳大小山。天且莫教三月盡，我今無負一生閒。春寒正愜牛衣暖，富貴從渠晝錦還。
約黄成之觀瓊花予不及從以詩代簡  其一 方岳 
處處春風自物華，有詩不了醉生涯。別離苦憶平山柳，題品翻疑后土花。獨倚斷雲愁戰馬，重歌流水带歸鴉。夢寒飛過江南岸，茅屋依然竹徑斜。
約黄成之觀瓊花予不及從以詩代簡  其二 方岳 
倦遊久已厭紛華，欲問春蓑未有涯。宇宙一杯詩潦草，江湖十載眼昏花。恨身不及隨陽雁，將母何如反哺鴉。家在青山烟雨外，春寒幾立暮江斜。
次韵紅蕉  其一 方岳 
籬根宿草已陳陳，誰護蕉紅到此晨。雪裏寸丹長似舊，人間萬綠未知春。翻經曾識觀身法，乞種親爲土地神。孤負晚風生酒興，維摩示疾不霑唇。
次韵紅蕉  其二 方岳 
山花山草雜前陳，誰解芬芳霰雪晨。紅菡萏肥如欲焰，綠玲瓏卷過于春。化工有意憐丘壑，老我無詩泣鬼神。待喚麯生相暖熟，雨晴禽哢是歌唇。
漫題 方岳 
投老自山林，灰寒寸寸心。鶴眠漁屋小，僧語雪籬深。夜讀貧如昨，春犂懶到今。松根有蒼石，抱膝一長吟。
次韻羅制幹投贈 方岳 
中秋明日是，雨色半蒼厓。無月可吾子，有詩傾老懷。人間棋局面，身外酒生涯。莫及邊頭事，誰知濁與淮。
送石孫赴童科 方岳 
聖澤被卷阿，髫童亦置科。兩蝸從小競，三豕至今訛。亦漫爲官耳，其將奈若何。豈關門戶事，翁已老漁簑。
澆花 方岳 
籬落花無頼，春寒手自治。但留根本在，終有發生時。雨露曾何擇，山林未易移。吾知勤抱甕，一任化工爲。
次韻楚客 方岳 
戍角吹將短鬢華，此情付與酒生涯。兩淮無事山如畫，九日明朝菊未花。有客敲門緣問事，無田負郭却思家。鴈來不带江南信，带得新愁落晚沙。
苻堅之苻從竹者非載賡呈似 方岳 
天與西頭掃澤苻，飛英亦暗合孫吳。冰肌起粟愁雲母，水骨浮槎立雪姑。竹丈夫哉能崛强，梅兄弟者亦清癯。一蓑誰傍篷籠宿，畫出寒江獨釣圖。
過吳江 方岳 
風借吳松十幅蒲，春愁渺渺際烟蕪。傍船時有能言鴨，舉網今無巨口鱸。欲訪龜蒙前杞菊，誰憐麋鹿舊姑蘇。一尊重酹沙頭月，物色分流到我無。
種桂 方岳 
山翁不辦碧油幢，辦與秋風斸老樁。嚼雪未論香世界，眠雲已愜月軒窗。誰分兔臼玉千杵，不費鴻門璧一雙。蚤晚乘槎問銀漢，呼童多釀酒成缸。
次韻鄭省倉  其一 方岳 
月滿長汀晚沐新，一凉猶下耐冠巾。江連碧樹自今古，我與青山迭主賓。乞巧未能從帝子，坐愚寧免辱溪神。向來鷗鳥間何闊，莫是炎凉不我親。
次韻鄭省倉  其二 方岳 
雨過苔磯片月新，黄琉璃簟岸綸巾。平生不負楊臨賀，半夜誰呼祈孔賓。堪傲軒裳中酒聖，肯污筆硯論錢神。北山猿鶴應驚怪，已覺塵埃不可親。
又次韻  其一 方岳 
半夜江城久已諳，白鷗眠處落烟帆。詩窮政有牛腰軸，身散寧爲馬口銜。時以酒澆胸磊磊，或嫌山似面巖巖。春田蕪沒歸耕是，待與豐年賦載芟。
又次韻  其二 方岳 
綠陰政自可羸驂，舴艋何堪暑氣惔。沙磧稍凉客且住，水程雖遠未須貪。吾儕焉往不三黜，此段無勞忍一慙。山際有田歸自好，休論暮四與朝三。
風作 方岳 
年光何啻蛇赴壑，仕宦略如魚上竿。疇昔本無溫飽志，歸來只作等閒看。人間萬事風濤急，雨外一蓑天地寬。潮落海門烟樹綠，舉頭已不見長安。
七夕潘宰招不往 方岳 
投老歸歟拙獨存，剖瓜亦欲問天孫。故人有約夜堂醉，老子不禁秋暑袢。却恐長繩縻日月，政須高枕問乾坤。北窗風好難爲客，未辨冠巾數候門。
海棠  其一 方岳 
半吐柔芳暖正妍，趁晴何不試籠鞭。玉環醉矣春無頼，金屋貯之人孰賢。花比紅兒誰作譜，詩傳嬌客已成編。湘簾燕子人家月，一笑春風不計年。
海棠  其二 方岳 
黄州不識春風面，噲伍漫山桃李枝。銀燭夜深粧額褪，錦屏睡足鬢絲垂。半醒半醉凌晨酒，幾雨幾晴寒食時。莫怨家人多命薄，緣愁却入老坡詩。
用程兄韻奉諸公題跋還人 方岳 
老硯生苔爾許時，誰憐官事落兒癡。江湖十載春無據，天地一舟歸有期。客有相從蝸殻語，詩來云受鶴山知。皮毛剝落惟真實，那用諸公絕妙辭。
次韻鄉友 方岳 
書生作計已差殊，況復真窮五技鼯。空費寸陰酬急羽，還同斗米飽侏儒。鷗盟正爾隔千里，鶴夢何曾到九衢。茅屋春寒明月夜，梅花曾與寄聲無。
次韻三四弟 方岳 
入手功名不厭遲，政須努力莫傷悲。二難寧共姜肱被，一染誰憐墨子絲。仕宦金吾吾亦愛，饑寒玉汝汝當知。青燈夜寂聊參取，侑坐爲銘只此詩。
石孫偶中童科程弟有詩次韻 方岳 
衰暮安能六出奇，桐孫頼有嶧陽枝。九經庫謾無遺讀，千里駒寧不受羈。薄命久遭時俗態，此心莫倚老天知。待歸共買黄牛去，耕落煙村月一眉。
花謝 方岳 
駭綠紛紅醉欲沈，晚風不易阿環禁。雙回姊弟瓊瑶面，獨試先生鐵石心。春事略如飛夢過，人生莫到受恩深。霓裳一曲今何在，不盡長吟復短吟。
晚春 方岳 
倦眼忽驚三月暮，杜鵑啼處綠陰多。春今且住爲佳耳，雨不能晴將奈何。紅紫只催人老大，蒼浪莫怨命蹉跎。貧中政自難留客，頼有詩情尚不磨。
遣興  其一 方岳 
莫怨乘桴道不行，身方否處道方亨。大千世界愁中老，八萬障門嗔上生。了了不如都懡㦬，休休便是力修行。夜缸酒熟誰堪喚，共啜人間骨董羹。
遣興  其二 方岳 
老去犂鋤易作勞，藤陰纔午卧衡茅。鬚眉甚古松當戶，羽翼初成燕出巢。安所歸乎惟酒隠，宛其老矣只詩豪。忍窮不欠魚羹飯，每向人間笑獨高。
除夕  其一 方岳 
生菜春盤草八珍，燈前殊未覺家貧。幾多荼壘中間事，第一屠蘇最後人。衰病不圖今夕健，須臾又是隔年春。東風自此無閒暇，萬里乾坤一夜新。
除夕  其二 方岳 
梅花遶屋柳遮門，不是閭閻不是村。歸寄柴桑人自老，就荒松菊徑猶存。事關時命才何與，技止文章道未尊。燈火半生堪底用，只將黄犢教吾孫。
除夕  其三 方岳 
一牛西崦又東臯，獨宿中年共作勞。世事略如雲變滅，人生未抵玉堅牢。山林性氣與時背，霜雪髭鬚得酒豪。野屋難爲春帖子，自研冰雪寫離騷。
除夕  其四 方岳 
當年意氣亦堪悲，歲晚胸懷只自知。十有九分天不管，百無一遂老如期。燈寒夜雪漁蓬屋，春共梅花野竹籬。衰白東風那解綠，底須苦向鬢邊吹。
除夕  其五 方岳 
薄薄村醪旋旋篘，一杯又了一年愁。化爲道士前身鶴，驅向禪林露地牛。今我何如惟老圃，古人安在亦荒丘。牡丹且莫相孤負，已爲春風著小樓。
除夕  其六 方岳 
一枝紫竹兩青鞋，只麽窮年亦自佳。理亂不知閒世界，浮休自若老情懷。竹居可使食無肉，草具寧須菜與鮭。春入燈花供別歲，葛巾隨分對荆釵。
除夕  其七 方岳 
家世無年事可知，況吾久矣嘆吾衰。玉丸不住歲華老，鐵硯未穿筋力疲。一笛跨牛終寂寞，萬錢騎鶴兩參差。年年此夕椒花頌，能費先生幾首詩。
除夕  其八 方岳 
守歲團欒謝兩侯，堆盤水陸有珍投。鱘香透白瓊瑶片，蝦醉殷紅瑪瑙鈎。湩酪遠分閩嶠雪，枝柑猶带石橋秋。老饕兀兀陶陶外，一笑人間百事休。
除夕  其九 方岳 
短髮蕭蕭老侍祠，夜壇三上華封辭。皇儲天啟重輪日，帝座春環萬壽巵。材具不供當世用，林居亦望太平時。羽衣舞手香如霧，報答空餐但祝釐。
除夕  其一○ 方岳 
追風逐月費攀躋，苒苒流光欲乳羝。命薄最于窮鬼厚，氣高不爲貴人低。交情安得玉連瑣，世路真同鐵蒺藜。未及龍鍾且行樂，池塘吹綠又萋萋。
府公徽猷餉酒蝦 方岳 
長鬚翁卧甕頭春，醉不勝扶絕可人。琥珀色濃紅透肉，珊瑚鈎嫩冷生津。欲酬野句不當價，粘出侯家總是珍。此法縱傳無此料，石橋雪水玉粼粼。
夜渴挑菜 方岳 
酒醒山月欲侵樓，小摘園蔬雪滿溝。春入石爐然翠釜，濤翻銀海走青虬。十分脫出詩書味，一色本來風露秋。莫怪諸人難與語，滿腔元只爛羊頭。
祭詩 方岳 
我生胡不辰，八齡失吾祖。今垂四十年，眉目略可覩。當時深根培，所望大門戶。岳也忝一科，遺餘曾不補。而乃輕濤江，飛檄淮南府。父兄肯相隨，薄飯共貧苦。寧知事大謬，俱作一抔土。去年汶素蹕，永痛松柏古。祿釜亦已矣，尚安事圭組。今年誤一出，竟犯時輩怒。去國不及炊，觸熱到環堵。無何七月望，新露灑秋宇。近郊有蘭若，梵唄薄雲雨。彼氓一念存，提携頗旁午。因果夫何如，亦各言恃怙。伊予祖父兄，超然定何許。然皆其忌月，悲豈不氓愈。齋盂饌伊蒲，從衆共傴僂。蓋以妄塞悲，有淚泚清酤。
用王深造韻觀射寄呈吳門吳侍郎 方岳 
吳苑雲酣歌舞地，平時灞上真兒戲。府公槌鼓入轅門，盤馬彎弓士增氣。玉虬夜吼雙寶刀，曉霜冷透宮花袍。君王有意敵天驕，霹靂勁弦吾與操。滿月猶嫌無腕力，三軍鳴金齊破的。莫將電鏃驚飛翼，請射檄書青草礫。參旗井鉞光相摩，帳前萬疊轟靈鼉。呼韓要通作編戶，勿遣喘從榆塞過。鴈沙枯葉改凱歌，安得壯士翻銀河。三邊農桑俱偃武，將軍懶射南山虎。不須土訓喻遠人，天地中間悉臣主。文章四海吳狀元，那肯軍裝遽如許。
拔灘 方岳 
大灘嶅嶅，小灘嘈嘈。石芒犖犖寧容刀，崩洪斗落與石鏖。風聲悲壯波聲豪，勢如萬馬之奔、羣熊之嗥。併船欲上牽縴牢，浪頭捲過船頭高。篙工翻身齊刺篙，蹈桅倒挂如飛猱。躋攀分寸相呼號，一落百尺爭秋毫。嗚呼行路難如此，若比出俗無波濤。
海棠落盡次謝司法韻  其一 方岳 
花前誰與東西玉，但遣能詩一夔足。雨寒無奈雪飄零，酒醒却愁香陸續。阿嬌深貯黄金屋，阿環初出華清浴。騎䲔安得謫仙人，宮袍夜醉金蓮燭。
海棠落盡次謝司法韻  其二 方岳 
海棠寂寂香埋玉，山雨浪浪負歡足。閉門長憾虎頭癡，對客不供貂尾續。徑呼伯雅相拍浮，試坐毛錐三沐浴。滿身花片爲誰春，政欠太虛明月燭。
大雷雨 方岳 
黑雲壓山雨如鏃，霹靂火光龍起陸。四壁淋漓風撼屋，一窗寒燈卧空谷。龍乎龍乎盍歸來，先生牀濕生青苔。未識青黄麥枯死，古語更占春甲子。
題義約 方岳 
向來祁山赭如天，邇來祁山翠如碧。祁山草木皆精神，祁山人材方氣魄。君不見癸丑諸賢奉親策，武成殿前天咫尺。太微星動豹尾班，祁山人作龍頭客。所以天留老子山之側，爲守雲煙護山碧。山轉碧兮人轉奇，未許右科專此席。前頭更有文狀元，努力風鵬九霄翮。
春蔭 方岳 
玲瓏碧樹巧臨池，影在窗前作麽移。水墨畫圖春淡淡，鶯花庭院日遲遲。不妨明月重相憶，怎許浮雲浪得知。一片舞裀欹弱柳，風來時復托腰肢。
梅花 方岳 
近看遥見總風標，不揀疏村自斷橋。大士定中蒙素衲，太真浴起却紅綃。別修花史爲題品，高倡離騷伴寂寥。歲晚道人心似鐵，愛香憐影尚魂銷。
巖桂花 方岳 
誰遣秋風開此花，天香來自玉皇家。鬰金裳浥薔薇露，知是僊人萼綠華。
芙蓉花 方岳 
綠裳丹臉水芙蓉，不謂佳名偶自同。一朵方酣初日色，千枝應發去年叢。莫驚墜露添新紫，更待微霜暈淺紅。却笑牡丹猶淺俗，但將濃艷醉春風。
枇杷 方岳 
擊碎珊瑚小作珠，鑄成金彈密相扶。羅襦襟解春葱手，風露氣凉冰玉膚。並世身名楊氏子，舊家門戶北村盧。知音未必能知味，曾遣青衫淚濕無。
芭蕉 方岳 
自是愁人愁不消，非干雨裏聽芭蕉。芭蕉易去愁難去，移向梧桐轉寂寥。
式賢和杜夔府百韻過余秋崖下大篇舂容筆力遒勁于其歸也聊復效顰 方岳 
林壑黄昏外，衡門紫翠邊。火耕今已老，雲卧幾何年。棋斂將殘局，篙回興盡船。畫麟真已矣，騎犢適悠然。野性難拘束，時情易變遷。獨携青玉杖，自拾錦囊篇。磊塊心逾小，崎嶇智未圓。別營三徑草，規作一壺天。紙帳嵐霏重，崖花雨滴偏。到頭新歲月，行脚舊山川。鶴冷通房宿，猿愁隔樹懸。菊餐金顥露，蘚當水衡錢。儘懶從吾睡，雖窮不受憐。半生資馬磨，三嘆向龍泉。霜檻千林瘦，春燈四壁穿。陰霾知病骨，寒意入詩肩。竹母誰分種，茶僧略具員。對山徐自遣，與世久無緣。風月於人厚，雲霄不爾便。接筩通暗溜，洗硯試輕烟。未暇思身後，何如了目前。閒爲真富貴，健是小神仙。夜磬番僧講，秋帆賈客傳。遠遊天漠漠，危誦水湲湲。墾隴時同喫，分溪手自煎。山厨尊土菌，石鼎鄙葷羶。愛此窗三尺，寬于室九筵。忽驚南牧馬，吹過逆風鸇。聖日清如許，妖星竟不悛。閭閻飛羽檄，江漢足矛鋋。哀痛絲綸詔，英雄將相權。旄頭森似彗，駿骨詎如攣。朋黨相仍斥，誅求一切蠲。中庸方謹獨，無逸不畋。天意憂勤甚，人知性命全。掄材虞稷契，邁德漢文宣。定亂連三箭，扶顛在一賢。戍兵增竈萬，侍女出宮千。置柵從人欲，開榛自我先。民勞魚潑剌，版築騎蹁躚。傅野親持鍤，虞琴幸改絃。經營聯砦壁，形勝借蹄筌。有備曾微此，無謀莫甚焉。貉緣熊道誤，驥或蟻封還。急務歌常武，清談絕又玄。腐紅銷鎧甲，穉綠失桑田。老子今元亮，何人昔魯連。三邊今按甲，一飯許烹鮮。鄂渚骸平壘，荆州指掬舷。竟孤明月約，難染碧雲牋。稍喜妖氛退，重爲逸興牽。幽人甘寂寞，佳客慰迍邅。松桂深培養，詩書肯廢捐。披胸呈突兀，迸齒落清漣。巨跡宜瞻華，靈源盍導瀍。孰能當北面，何事過東阡。英妙奔前轍，吾衰懶後鞭。一言開蠖濩，千里對嬋娟。莫作沾泥絮，端如蛻殻蟬。江湖情浩蕩，風雪語連綿。雋永纔殘藁，奇溫只破氈。水聲湘浦瑟，梅片壽陽鈿。尚覺山如畫，何堪筆似椽。交遊分半席，談笑俯層巔。共指辭章病，寧無寶劑痊。性根如有棘，業語漫生蓮。到海江千折，撐空石一拳。氄毛卑燕雀，鬐鬛奮鯨鱣。龜玉毋須藉，龍駒不用韉。文心聊爾爾，道脈始涓涓。霽月行濂水，春風入孔壖。訓言今具在，文字肯相纏。鵰老秋方擊，魚鰥夜不眠。麥維經歲茂，穀亦得霜堅。我輩寧迂闊，人皆鬭小妍。幾多花藹藹，輕薄蝶翩翩。垂世何關此，留情盍審旃。書林窺秘寶，典冊上台躔。餘事輕王粲，微名老鄭虔。六經皆鼓吹，萬象盡鎔甄。不爾鸞膠續，空令兔穎駢。曉行溫草卷，夜讀絕韋編。文會吾何有，詩盟詎敢專。駑材諳舊路，驚羽落虛弦。雖乏三年艾，猶能一指禪。意存圖自省，言到亦忘詮。但使我爲我，不幾燕伐燕。蟲魚真瑣碎，鴻鵠要孤鶱。國步今寧謐，鄉情頼款延。地鑪煨熟火，野飯壓饑涎。已掃秋風榻，其如雨夜鵑。淄澠工濫載，管鮑闕周旋。大雅推鄒魯，長年問偓佺。極知荷塢陋，漸慨芰裳褰。苹聚呦呦鹿，滄連跕跕鳶。襟期將子共，禮數莫吾愆。上聖天同大，中興石可鎸。廟廊春郁穆，岩穴草葱芊。人好鳥還好，身孱氣不孱。興來頻寫寄，一一尚能銓。
天基錫宴致語口號 方岳 
春綠晴融太液池，好風都在萬年枝。宮牆璆玉韶音遠，合殿珠環曉漏遲。天近六龍扶翠輦，雲深五鳳挾瑶池。鎬京長啟需雲宴，先奏端平第一詩。
王母望闕致語口號 方岳 
曉蹕初催上壽班，東風連夜致人間。九重春醉金鸞殿，萬歲聲幽碧玉環。大地山河年穀熟，太平日月羽書閑。明朝第一番花吉，併與瓊幡下虎關。
趙制使宴吳宣參致語口號 方岳 
二老風襟了不群，笑談自可却塵氛。詞臣舊奏平淮頌，里老今傳諭蜀文。吳國隠然如一敵，趙邊足以張三軍。英辭整頓乾坤酒，捷羽飛來共策勳。
邵武宴瞿通判致語口號 方岳 
肯駕緹屏入古樵，熙春山更綠岧嶤。人如第二泉清冷，路亦無多秋泬寥。碧色玻璃供笑語，黄雲䆉稏入歌謠。山城斗大能留否，見說弓旌有特招。
南康宴考試官致語口號 方岳  庐山
廬山誰與主文盟，入得光芒北斗星。筆可補天親奏賦，芥如拾地久明經。諸賢等是良眉白，五色難迷老眼青。來歲不妨連舉送，編排詳定又彤庭。
邵武宴進士致語口號 方岳 
禮樂當年魯兩生，一經科目共春城。數回地脈中興相，文動天家正奏名。詔墨泥香題處濕，恩袍草色坐中明。莫嫌老守衰遲甚，曾向慈恩頂上行。
隔牆梅 方岳 
寂寂度年光，堅貞玉雪香。冶容誰氏子，終日傍垂楊。
萱 方岳 
憶被萊子服，種汝奉高堂。汝自忘憂爾，吾憂未易忘。
杏 方岳 
馬令園中本，移來村墅中。太官令却獻，黄帕不來封。
郡齋即事  其一 方岳 
一筇五老幾相携，吟得詩成竟未題。易地不干渠輩事，樵夫只合管樵溪。
郡齋即事  其二 方岳 
高下黄雲䆉稏秋，眼中一飽失千憂。雌堂自是無龔遂，莫怪耕桑人带牛。
郡齋即事  其三 方岳 
王淵換得玉爲環，非夢蓬萊幾日間。珍重君王能記憶，予麾猶得道家山。
用鄭少傅韻題趙參政梅卷 方岳 
雪谷冰崖枯槁士，土銼無煙寒墮指。朝饑鬰屈鳴不平，烏玉磨雲翻硯水。花光若朽補之窮，吐作冷花春几几。相公折箠笞神兵，肯與此輩爭詩名。橫梢噀墨偶然爾，別有妙處賢長城。單于吹葉遠關塞，張我大漢之天聲。老生經濟知無術，爾雅蟲魚寧閣筆。巖廊有此磊落人，安事儒士嘔心出。吾文不在奴僕騷，爾曹政可衙官屈。所懷浩蕩同元工，寧比八九吞雲夢。銘常勒鼎勳業在，未可枯木窺坡翁。謹勿閑揮補天手，且挈一世春風中。軍書夜下飛如射，彼蠢者胡猶梗化。梅花嶺外有傳聞，老我毛寒足驚咤。神樞凈洗甲兵腥，瘴月蠻烟亦堪畫。
癸丑人日 方岳 
上七日爲人，雲蒸澗壑春。入山從此始，得句不知貧。宿雨行泉脈，歸禽隠樹身。無人閑似我，野薺共時新。
壽教授  其一 方岳 
昨夜長庚爛瑞光，間生賢於應明昌。風雲際會當千載，天地交通復一陽。曾播聲名題雁塔，暫時文柄坐鱣堂。慶闈雅燕笙歌徹，紫詔催歸侍玉皇。
壽教授  其二 方岳 
精神天上石麒麟，器業無雙間世人。欲展經綸趨北闕，暫將去範董南閩。綵衣戲處勸聲溢，絳帳開時瑞氣新。虔祝我公難老壽，八千爲歲比莊椿。
禮斗石 方岳 
一方蒼石老莓苔，只合淵明共酒杯。歲晚出山成底事，至今笙鶴不歸來。
月巖 方岳 
怪石堆雲矗大空，女媧鍊出廣寒宮。一輪常滿陰晴見，萬古無虧晝夜同。搗藥聲繁驅白兔，漏天孔正透清風。光明自照如來境，肯學姮娥西復東。
句  其一 方岳 
林暝鳥呼雨，徑深童掃雲。
句  其二 方岳 
一錢太守今貪吏，五柳先生歙富民。
存目 方岳 
詩題：蕨菜首句：真人宮（官）府未因緣。
句 趙宰父 
野水多於地，春山半是雲。
句 汪聖權 
不分桂籍一毫月，枉踏槐花十八秋。
句  其一 釋淨照 
盤饌春多筍，厨薪溼带苔。
句  其二 釋淨照 
雲歸大似諳風勢，水咽多應恨世情。
雨阻秦溪宿馬養拙林下 孫銳 
櫂入江村暮，扣門求友生。青衫新鹿夢，白髮舊鷗盟。巷僻苔痕滑，林深鳥舌清。共尋物外味，溪上老漁聲。
壽楊廣文六十解組南還時署邑篆事 孫銳 
五載琴堂奏未央，烏紗紫綬鬢蒼蒼。三鱣已集弘農兆，五柳仍分彭澤芳。廉石一車歸吏部，清風兩袖付中郎。山間甲子君知否，好向關西卧夕陽。
過震澤別業次壁間韻 孫銳 
一櫂烟波震澤空，筆牀茶竈滿清風。桑磐自是君家味，何羨區區涪上翁。
漁父詞和玄真子 孫銳 
平湖千頃浪花飛，春後銀魚霜更肥。菱葉飯，蘆花衣，酒酣載月忙呼歸。
得家書和陶淵明問來使作 孫銳 
我家平湖邊，碧水豁清目。兒讀誰氏書，庭開幾株菊。綠筍可曾抽，銀魚想當馥。爾歸語細君，滌圃秫須熟。
上元夜送沈伯時赴南康山長 孫銳 
十載從遊吾道南，山齋苜蓿澹于甘。飛魚想得三台兆，待雪空餘□丈函。席冷幾番馴白鹿，羅傳此夜賦黄柑。太平不日經筵召，好把鱗書早晚探。
四景圖 荻塘柳影 孫銳 
日出烟消春晝遲，柳條無力萬絲垂。韶光新染鵝黄色，偏愛東風款款吹。
四景圖 禪院風荷 孫銳 
碧筒注酒晚風凉，澆得新詩字字香。吟罷臨風開佛座，撚花笑指浴鴛鴦。
四景圖 平湖秋月 孫銳 
月浸寒泉凝不流，櫂歌何處泛歸舟。白蘋紅蓼西風裏，一色湖光萬頃秋。
四景圖 仙磯晴雪 孫銳 
湖天雪景弄朝暉，清徹如雲散雨衣。肌骨已隨雲影去，玄真仙代竟忘歸。
耀武亭別周申團練 孫銳 
湖光一片綺筵開，老矣將軍去復來。漫說風塵輕似葉，豈教笳鼓動如雷。悲歌氣噴三河少，武略功高八陣才。平望塞亭曾耀武，漢家空數單于臺。
避虜入洞庭 孫銳  洞庭湖
朔風一夜渡江村，北望雲飛不忍言。仙隠老尋雙橘柚，避秦人愛小桃源。烟波亂逐鴟夷舸，烽火遥騰馬僨轅。聞道此山真福地，不知何處更離魂。
三高祠 鴟夷子皮 孫銳 
苧蘿仙子總無雙，一櫂烟波氣未降。如何鑄像勞臣節，却是吳江非越江。
三高祠 江東步兵 孫銳 
秋風不爲紫鱸香，適志徒勞夢水鄉。惟是此生一杯酒，宦情無日不滄浪。
三高祠 甫里先生 孫銳 
數頃荒田負郭耕，筆牀茶竈看鋤雲。一琖清泉薦秋菊，不知何處弔參軍。
早朝 孫銳 
燭光劍珮擁千官，載月臨軒拜紫鑾。仙掌禁寒承露穩，天顔霽曉傍雲看。朝陽鳴鳳諧宮律，滄海□鰲獻羽翰。咫尺聖明三舞蹈，報恩豈敢負彈冠。
從軍行 孫銳 
邊笳動地吹，鐵衣寒未卸。壯士塚纍纍，骨香千載下。
雲長公贊 孫銳 
千載人，百世士。知正統，明大義。漢丞相，蜀先主。同公心，燭三光。爲岳瀆，爲星雲。今不死，髯將軍。
湖湄閒適二首  其一 孫銳 
荻花塘外老漁家，夜夜湖邊倚釣槎。打起秋風魚數尾，調羹儘可薦胡麻。
湖湄閒適二首  其二 孫銳 
推窗笑指浣溪紗，點點飛鷗拍浪沙。儂自有心禽解語，拋磚水激落天涯。
虜警 孫銳 
載將傾國爾爲真，我夢扁舟作比鄰。今日避兵真是夢，可知夙世有奇因。五湖烟水罨如畫，鴟夷老子舍其下。千秋聲氣夢相通，此地居停爾當借。仙乎仙乎與世忘，何年歸老耕閒堂。
殊勝院柬悟雪禪人 孫銳 
百年蕭寺古雲間，五夜焚修晝掩關。雪嶺衣傳方丈室，虎丘石點可中山。天開罨黛成仙境，地接琉璃映佛顔。我亦挂冠爲弟子，同參肯許是耕閒。
楊學士廷秀過訪 孫銳 
握手別君東渡，銜杯當我西歸。少微星動百里，彈冠亦屬忘機。
石湖別墅 孫銳 
一水遥通西渡頭，亂山零落樹還稠。先生唱罷村田樂，戴月披蓑理釣舟。
兵火 孫銳 
胡馬倏南侵，羶塵夜犯心。喪魚索枯肆，倒屣問焦琴。狼烟乘慘勢，鬼燐带愁吟。廬舍人無幾，還家何處尋。
桑磐贈趙隠居 孫銳 
湖南茅屋裏，避世隠牆東。瀹茗知泉味，栽桑助女工。高歌牛背笛，穩櫂艇頭風。憶昔天隨子，相逢樂在中。
湖中蜆蚌甚佳村婦調羹名曰水菜余珍嗜之作水羹吟 孫銳 
春風一夜浪花起，大蚌小蚌浮江沚。漁蓑撒網唶嚄音，滿載論斗不論斤。寄語庖厨煮白湯，脫殻擊肉和椒漿。爛蒸鮮美波臣選，傾壺潑麵供早膳。調羹娘子善刀藏，尚方滋味何分辯。不須更說毳與皛，江南水菜人知少。總道奇哉君善烹，明日餉君君當擾。
楊郡王還鄉 孫銳 
貤恩乘傳別金鑾，老大門楣翠鳳冠。咫尺玉階沾露後，尚方丹詔落雲端。新諧甥舅瞻蒲璧，世篤明良灑紫翰。遥拜聖明歸梓里，望風父老笑歌歡。
孔明八陣石 孫銳 
八陣圖磯天下奇，無端變化出山時。要知抱膝南陽卧，早了三分一局棋。
長干送別 孫銳 
君子于行東渡頭，江村烟雨看眠鷗。秋風不借游山屐，客夢長呼問酒樓。八斗才憐新鶴髮，十千囊盡敝貂裘。不須刎頸酬知己，一曲琵琶在遠舟。
泊平望弔玄真子 孫銳 
仙非勝地仙不昇，地非仙跡地不靈。古今絕勝天下景，多爲羽客梯雲軿。松江之南平望驛，千古清名垂載籍。遺基廢井雖不存，依舊湖光接天碧。我聞在昔張玄真，平生活計一釣綸。浮家泛宅戲人世，龜魚爲友蒹葭鄰。故人分符刺苕水，東遊歷遍溪山美。翩然聯璧至此鄉，回視塵寰如敝屣。酒酣水戲身甚輕，席行水面同舟聲。祥雲瑞鶴然至，泛此凌空歸太清。西塞山邊飛白鷺，其間儘有朝元路。綠蓑平日恣遨遊，何忍臨岐弗相顧。爭知萬頃玻璃中，清都紫府遥相通。故來成此一奇事，欲將名姓傳無窮。風帆過後沙鳥墜，靈跡雖存人不記。白蘋紅蓼自爭妍，誰識此爲真福地。何人好事能揮金，結廬繪像湖之陰。寒泉一盞薦秋菊，往來不負詩人心。玄真今在天何處，獨立河梁望飈馭。丹臺玉籍若相容，携手乘風共歸去。
偈頌一百二十三首  其一 釋普度 
前不搆店，後不迭村。當陽坐斷，上下平分。更看直透雲霄之頂，獨步乾坤。
偈頌一百二十三首  其二 釋普度 
悟道染泥沙，佛祖生冤家。新半山爲甚燒香禮拜，明珠絕纇，皓玉無瑕。
偈頌一百二十三首  其三 釋普度 
有主有賓，無疎無親。直饒七佛到來。各與三十拄杖，少喜多嗔。
偈頌一百二十三首  其四 釋普度 
一佛出世，千佛讚揚。十方坐斷，獨露真常。山蒼蒼，雲蒼蒼。半開半合，隠顯全彰。
偈頌一百二十三首  其五 釋普度 
拄杖子，無向背。東拄西撐，登山涉海。卞璧驪珠，泥團土塊，一時粉碎。